Kulit Kerap Berminyak? Ini Tip Memilih Pencuci Muka & Cara Penjagaan Wajah Yang Betul

Langkah pertama dalam memastikan keberkesanan penggunaan pencuci muka untuk kulit berminyak anda adalah dengan melihat fungsinya dalam membersihkan kotoran. Sememangnya, pencuci muka berfungsi untuk mencuci bersih muka. Namun, adakah ia mencuci muka anda secara efektif?

Untuk mendapatkan lebih banyak info tentang Kesihatan Kulit, sila dapatkannya
di sini.

Tip Memilih Pencuci Muka

 Membersihkan kotoran dari muka

Uji tahap keberkesanan pencuci muka anda dengan mengambil sekeping kapas dan meletakkan sedikit toner. Sapukan pada kulit muka. Jika terdapat sisa kotoran pada kapas, ini bermakna muka anda tidak dibersihkan sepenuhnya oleh pencuci muka anda.

 Tidak mengeringkan kulit

Apabila kulit menjadi kering, kelenjar minyak di bawah kulit akan mengesan tahap kelembapan kulit yang menurun dan akan mengeluarkan lebih banyak minyak untuk menampung kehilangan kelembapan kulit.
 Maka kulit akan menjadi lebih berminyak dan peluang untuk jerawat muncul sangat tinggi.

 Membersihkan kotoran dalam pori

Pilih pencuci muka yang mencuci secara mendalam. Ia akan mencuci kulit muka anda sehingga ke dalam liang pori. Sememangnya kita tidak dapat lari daripada memiliki pori tersumbat terutama bagi mereka yang memiliki muka berminyak dan gemar memakai alat kosmetik setiap hari.

 Melembapkan kulit

Pencuci muka seharusnya turut berfungsi untuk melembapkan kulit selain daripada membersih. Sekiranya anda duduk dalam bilik penghawa dingin 24-jam, kulit akan menjadi kering. Jadi anda sangat memerlukan pencuci muka yang boleh mengawal paras minyak dan mengekalkan kelembapan kulit secara semula jadi.

 Bertindak secara lembut

Pencuci muka yang memiliki bahan kimia terlalu kuat akan memberi kesan sampingan pada kulit. Elak menggunakan pencuci muka yang boleh menghakis pigmen dan lapisan kulit. Ini akan mengakibatkan kulit menjadi nipis dan terdedah kepada sinar matahari.

 Mengandungi bahan pewangi dan pengawet

Bahan-bahan ini boleh merengsakan kulit dan menyebabkan kesan alahan seperti Paraben atau Phenoxythanol Methylchloroisothiazolinone.

 pH bersesuaian

Dalam penjagaan kulit muka yang optimum, anda perlu cakna dengan pH pencuci muka.
Pencuci muka beralkali boleh merengsakan kulit.
 Pilih pencuci muka yang sedikit berasid iaitu pH yang lebih kurang sama dengan pH kulit muka kita.

Pencuci Muka untuk Kulit Berminyak

Minyak dihasilkan oleh tubuh kita dengan tujuan untuk menjaga kulit yang sihat. Walau bagaimanapun, terlalu banyak minyak boleh menyebabkan beberapa masalah kulit seperti jeragat dan jerawat. Mujurlah, selalu terdapat penyelesaian untuk kulit berminyak. Berikut adalah mengenai pencuci muka untuk kulit berminyak dan aspek penjagaannya yang perlu anda ketahui.

1. Cuci muka anda dua kali sehari

Cuci muka anda dua kali sehari, pada waktu pagi dan sebelum tidur. Membasuh muka anda terlalu kerap boleh membuatkan kulit anda menjadi kering menyebabkannya menghasilkan lebih banyak minyak. Cucian tambahan hanya diperlukan jika anda baru sahaja berpeluh.

Sekiranya anda mendapati diri anda mempunyai minyak yang berlebihan di antara kedua-dua waktu cucian muka, gunakan pad perubatan atau kertas menyerap minyak untuk mengelakkannya.

2. Gunakan pencuci muka untuk kulit berminyak

Kesilapan biasa adalah kebanyakan orang cenderung untuk menggunakan sabun mandi untuk mencuci muka. Sabun adalah terlalu kasar dan kering untuk kulit anda kerana ia mempunyai tahap pH yang rendah yang akan merengsakan kulit anda.
Anda perlu menggunakan pembersih yang lembut dan cuci perlahan-lahan.

Pilih pencuci muka lembut terlebih dahulu. Sekiranya anda lebih menyukai pencuci yang lebih kuat, cari pencuci yang dirumus khas untuk kulit berminyak. Pencuci muka untuk kulit berminyak mungkin mengandungi benzoyl peroksida, asid salisilik, asid glikolat atau asid beta hidroksi dalam bahan-bahannya. Bahan ini adalah baik untuk bukan sahaja kulit berminyak tetapi juga kulit jerawat.

Sekiranya anda masih belum menemui pencuci muka yang sesuai dengan kulit anda, teruskan mencuba untuk mencari yang sesuai. Simpan buku nota untuk menulis semua tindak balas baik dan buruk kulit anda kepada produk tersebut.

Dengan lambakan produk di pasaran, anda boleh mencari satu yang sesuai dengan kulit anda. Mencari produk penjagaan kulit yang betul adalah satu proses percubaan dan kesilapan (
try and error)
 yang panjang. Semoga anda akan menemui pencuci muka untuk kulit berminyak yang sesuai untuk anda!

3. Elakkan daripada menggosok wajah anda

Apabila mencuci wajah dengan menggunakan pencuci muka untuk kulit berminyak,
 jangan gosok wajah anda dengan berlebihan. Tindakan ini boleh merangsang kulit untuk menghasilkan lebih banyak minyak.

Ketika membasuh, cuba untuk tidak terlalu kasar dengan kulit anda. Bukannya dengan menekan dan menggosok kulit anda, tetapi anda perlu gunakan hujung jari anda perlahan-lahan bergerak pencuci sekitar wajah anda.

4. Gunakan toner dengan cara yang betul

Gunakan toner hanya di kawasan berminyak pada wajah anda. Untuk kawasan lain, toner boleh menjadikannya kering, jadi anda harus lebih berhati-hati.

5. Lembapkan kulit anda

Ramai individu yang salah faham bahawa kulit berminyak tidak perlu dilembapkan. Ini adalah tidak benar. Jika kulit berminyak dilembapkan, pengeluaran minyak boleh dikurangkan.

Pastikan anda memilih produk yang sesuai. Jika kulit anda berminyak, pelembap berasaskan air atau pelembap bebas minyak tidak akan menyekat liang, dan boleh digunakan oleh orang yang mempunyai jerawat atau kulit berminyak. Selain itu, elakkan juga krim berat.

Masa terbaik untuk menyapu pelembap adalah selepas mencuci muka anda dengan menggunakan pencuci muka untuk kulit berminyak. Pada masa itu liang pori anda masih dibuka, sekali gus pelembap akan meresap jauh ke dalam kulit anda. Sapuan ketika kulit masih dalam lembap selepas membilas juga berkesan untuk mengelakkan kelembapan secara berlebihan.

6. Melindungi kulit daripada kerosakan matahari

Kini, banyak penjagaan kulit dan solekan juga mengandungi pelindung matahari di dalamnya. Walau bagaimanapun, untuk iklim panas yang terik, jumlah pelindung matahari mungkin tidak mencukupi.

Menggunakan pelindung matahari yang berasingan adalah lebih baik. Perlindungan matahari adalah sangat penting untuk mencegah penyakit kulit seperti kanser kulit.
Cari pelindung matahari yang berfungsi terhadap kedua-dua sinaran UVA dan UVB dengan SPF sekurang-kurangnya 30.

Anda juga boleh mengambil beberapa langkah lanjut dengan memakai pakaian perlindungan UV dan mengelakkan cahaya matahari langsung dari 10 pagi hingga 4 petang.

7. Jadilah bijak dalam memilih produk solekan

Sewaktu memilih barangan solekan, gel, cecair dan berasaskan serbuk adalah pilihan yang baik. Di samping itu, pilih berasaskan air, bukan berasaskan minyak. Jenis krim boleh menutup liang roma.

Jika anda perlu memakai alat solek, pilih produk yang dilabelkan berasaskan minyak “non-acnegenic” atau “non-comedogenic”. Ini bagi mengurangkan kemungkinan untuk menyebabkan liang tersumbat dan jerawat di muka anda. Adalah penting untuk memastikan bahawa anda mengganti produk anda selepas tarikh tamat tempohnya.

8. Lakukan penjagaan mingguan

Pengelupasan (exfoliate)
 berfungsi untuk membuang sel-sel kulit mati. Ingat untuk tidak menggunakan pengelupasan terlalu kerap kerana ia boleh memusnahkan lapisan perlindungan kulit dan menjadikannya lemah.

Lakukan pengelupasan kulit anda sekali seminggu untuk menghilangkan kotoran dan minyak terkumpul di liang roma. Selain itu, jangan peras atau picit jerawat.


Bagaimana Menghadapi Penderaan Domestik?

Penderaan domestik adalah penderaan yang berlaku di dalam rumah tangga melibatkan pasangan, anak, saudara atau ahli keluarga. Ia boleh berlaku kepada sesiapa sahaja dan memberi impak negatif kepada keadaan fizikal dan psikologi mangsa.
Pendera akan cuba menggunakan ketakutan, rasa bersalah, rasa malu untuk menjatuhkan, menyakitkan atau cuba untuk mengugut anda dan individu di sekeliling anda.

Memahami masalah penderaan domestik
 dan simptomnya akan dapat membantu anda mengenal pasti cara untuk menanganinya dan menghadapi penderaan domestik serta cara mempertahankan diri anda apabila anda didera.

Apakah penderaan domestik?

Penderaan fizikal dan keganasan rumah tangga

Penderaan fizikal adalah dengan menggunakan kekerasan yang bertujuan untuk mencederakan atau mendatangkan bahaya kepada individu.
 Ia boleh menyebabkan luka atau kecederaan kepada tubuh individu yang ingin didera.

Adalah penting untuk mengetahui bahawa penderaan seksual juga merupakan satu bentuk penderaan fizikal. Jika anda terlibat dalam secara paksa tanpa kerelaan berkaitan aktiviti seksual,
ia dianggap sebagai penderaan seksual.

Walaupun paksaan itu datang dari pasangan seks anda, ia tetap dianggap sebagai satu penderaan. Tambahan lagi jika mangsa penderaan fizikal atau penderaan seksual cenderung untuk mendapat kecederaan, terluka bahkan dibunuh.

Penderaan emosi

Penderaan domestik juga boleh melibatkan penderaan emosi.
Walaupun penderaan secara emosi tidak menyebabkan kecederaan fizikal,
 ia adalah satu isu lebih besar daripada apa yang anda fikirkan.

Pendera mungkin menggunakan ancaman keganasan fizikal atau melakukan penderaan secara lisan seperti menjerit, menyalahkan atau memalukan mangsa. Penderaan secara lisan adalah untuk menjadikan anda merasa tidak berguna dan bodoh.

Anda perlu sentiasa ingat bahawa anda bukanlah seperti itu. Pendera perlu merasa mereka kuat dengan membuat anda merasa kecil dan lemah. Di samping itu, mungkin akan ada tingkah laku seperti pengasingan, ugutan atau mengawal mangsa.

Mangsa penderaan secara emosi mungkin merasakan tiada jalan keluar dari hubungan seperti ini, merasakan rendah diri dan tidak berguna.
Kesan paling teruk terhadap mangsa adalah apabila timbul keinginan untuk membunuh diri.

Tanda-tanda penderaan domestik

Adakala, apabila anda adalah mangsa penderaan,
ia agak sukar untuk mengenal pasti simptom penderaan ini.
 Walaupun selepas anda didera, anda masih menyayangi pasangan anda. Keadaan ini menyebabkan anda berada dalam situasi penafian. Berikut adalah beberapa tanda amaran penderaan domestik:

Berasa takut dan cemas dengan pasangan

Sentiasa mengikut kata pasangan

Bercakap tentang kemarahan atau kerisauan pasangan

Kerap cedera dengan alasan kemalangan

Sering tidak hadir kerja, sekolah atau aktiviti sosial

Dilarang berjumpa dengan keluarga atau rakan

Mempunyai had dalam kewangan atau harta

Sering tertekan, resah dan berkeinginan untuk membunuh diri

Perubahan dalam personaliti diri, menjadi kurang berkeyakinan

Bagaimana menanganinya jika anda merasa didera secara domestik?

Beranikan diri untuk bersuara. Anda tidak layak diperlakukan begitu. Tiada alasan untuk sebarang penderaan, terutama penderaan domestik.

Jangan cuba melawan pasangan secara sendirian. Ia hanya akan memburukkan keadaan dan membuatkan mereka lagi berkeinginan untuk mendera.

Adalah sangat membantu jika anda dapat meluahkannya kepada rakan terdekat anda. Mereka boleh berikan sokongan dan bimbingan tentang apa yang patut anda lakukan.

Pendera pasti mengetahui cara untuk mengawal dan memanipulasi anda. Apabila wujud individu lain yang tidak dapat dikawal mereka, mereka akan merasa kurang berkuasa.

Ada masanya cara terbaik adalah untuk mendapatkan bantuan doktor.  Ini kerana doktor dapat merujuk anda kepada kumpulan sokongan yang betul dengan pengalaman berkaitan penderaan domestik. Anda mungkin dapat berjumpa dengan mangsa penderaan domestik lain untuk berkongsi cerita dan mendapatkan sokongan.

Ingatlah bahawa anda tidak bersendirian. Keluarga dan rakan terdekat dapat membantu dan memastikan anda selamat. Jangan menolak bantuan dari mereka.

Anda mungkin merasa bahawa anda tidak berada dalam perhubungan yang menyakitkan diri anda. Namun, jika ada antara keluarga dan rakan yang menyatakan ini kepada anda, anda mungkin mahu memikirkan tentangnya. Keselamatan diri anda harus sentiasa menjadi keutamaan.


Bukan Mudah Bagi Mangsa Serangan Seksual, Pulihkan Semangat Dengan 6 Langkah Ini!

Isu serangan seksual bukanlah satu perkara yang kecil atau tabu
 kerana ia makin membimbangkan dari hari ke hari.

Buka sahaja media tabloid, sudah pasti berita tentang
 rogol, cabul, liwat dan sebagainya
 terpapar.

Mungkin kita hanya akan mengabaikan sahaja berita tersebut kerana belum pernah terjadi kepada diri sendiri atau individu tersayang.

Bagaimana pula jika anda merupakan salah seorang mangsa serangan seksual? Bagaimana cara untuk meneruskan kehidupan?

Serangan seksual, mimpi ngeri bagi mangsa…

Setiap mangsa yang terselamat daripada  gangguan atau serangan seksual pasti akan mempunyai pengalaman pahit yang tersendiri.

Mungkin ada mangsa yang kuat dan mampu menghadapi kenyataan tersebut lalu meneruskan kehidupan seperti biasa sahaja.

Namun kebanyakan mangsa pasti akan menangis, menggigil dan menyesal akibat peristiwa yang terjadi ibarat mimpi ngeri.

Berikut adalah antara perasaan yang pasti akan wujud dalam diri selepas terselamat daripadanya:

Kemarahan

Ketakutan

Kemurungan

Ketidakpercayaan

Hilang kawalan

Rasa bersalah

Timbul tanda tanya

Malu untuk berdepan dengan masyarakat

Kesemua perasaan ini tidak lain tidak bukan sudah tentu akan menjejaskan kesihatan diri dari aspek mental serta fizikal.

Pernahkah anda bertanya kepada diri sendiri,
apakah tindak balas anda jika berdepan dengan gangguan dan serangan seksual
?

Jangan diamkan & biarkan, laporkan serangan seksual!

Perkara paling penting untuk dilakukan oleh mangsa serangan seksual adalah dengan melaporkan ia kepada pihak berkuasa dengan kadar segera.

Namun inilah kesilapan yang biasa terjadi di mana individu itu malu, takut atau tidak tahu bagaimana untuk bertindak selepas serangan.

Ingat! Meskipun penyerang itu adalah individu yang anda kenali atau sayangi, mereka masih penjenayah yang perlukan hukuman setimpal.

Jika hanya didiamkan atau dibiarkan,
ada kemungkinan pemangsa seksual akan mengulangi perbuatan itu pada anda atau orang lain
.

Jika diugut atau diancam, beritahu individu yang paling anda percayai sebelum menghubungi pihak yang berkenaan ya?

Bagaimana mangsa serangan seksual pulihkan semangat?

Tidak dinafikan, adalah sangat sukar untuk melangkah ke hadapan selepas anda diperlakukan dengan tidak sepatutnya.

Selepas melaporkan, anda harus memulihkan semangat dalam diri untuk menempuhi kehidupan seharian di masa hadapan.

Jika berdepan sebarang kesulitan atau kepayahan,
 mungkin langkah ini sedikit sebanyak boleh membantu anda
:

#1. Belajar menerima kenyataan

Adalah sangat sukar untuk menerima kenyataan anda telah diserang secara seksual kerana anda mungkin berasa diri lemah dan kotor.

Namun anda perlu cuba untuk tidak menyalahkan diri atau takdir dan percaya bahawa diri anda masih mempunyai nilai dan harga diri.

#2. Mengatasi segala perasaan negatif

Walaupun sukar, anda harus mengatasi segala perasaan negatif seperti marah, malu, takut atau serba salah kerana ia hanya akan memakan diri.

Bercampurlah bersama masyarakat seperti biasa untuk mewujudkan suasana yang positif dalam usaha memulihkan kembali semangat untuk terus hidup.

#3. Bersedia dengan igauan ngeri

Akan ada ketika di mana secara tiba-tiba imbasan atau kenangan pahit akibat peristiwa itu muncul kembali di fikiran sebagai igauan ngeri.

Ia mungkin tidak boleh dielakkan namun boleh cuba dilupakan dengan cara mengingatkan diri bahawa itu adalah
 trauma masa lalu dan bukan realiti masa kini
.

#4. Hubungkan kembali tubuh badan dengan emosi

Emosi yang negatif pasti akan menghantui diri sekali gus menutup ruang dan peluang untuk tubuh badan berfungsi secara normal akibat trauma.

Atasinya dengan cara mengamalkan aktiviti yang menenangkan jiwa dan raga sepert meditasi, yoga atau segala hobi yang kalian minati.

#5. Jangan mengasingkan diri daripada orang lain

Mungkin anda akan lebih berhati-hati dengan kelompok masyarakat terutamanya mereka yang tidak dikenali akibat trauma serangan seksual.

Ya, bagus untuk berwaspada namun tidak perlu sampai anda mengisolasikan diri daripada orang lain kerana terus dan kekal berhubung dengan dunia luar itu adalah lebih baik.

#6. Jaga kesihatan mental dan fizikal anda

Luka pada fizikal dan mental anda selepas diserang secara seksual pasti akan memerlukan masa yang agak lama untuk sembuh semula.

Oleh itu, berikan masa kepada diri anda sendiri dan dalam masa yang sama sila jaga
kesihatan mental dan fizikal untuk kehidupan yang lebih sejahtera
.


Jangan Ambil Mudah Masalah Urat Simpul Semasa Hamil! Ini Keadaan PERIT Yang Dialami Bakal Ibu

Bengkak kaki
 adalah antara perkara normal dilalui ibu hamil. Begitu juga dengan masalah urat simpul. Keadaan ini pastinya mendatangkan rasa perit bagi wanita berbadan dua.

Masalah urat simpul

Urat kaki yang sihat mempunyai injap sehala untuk membantu aliran darah kembali ke jantung.

Semasa anda berjalan, otot betis akan mengepam darah ke jantung. Manakala injap berfungsi menghalangnya daripada mengalir ke bawah.

Keadaan urat simpul atau dalam istilah perubatannya, vena varikos (
varicose veins
) akan terjadi apabila injap sehala ini tidak berfungsi dengan baik.

Situasi tersebut menyebabkan darah berkumpul pada urat, yang akan meregangkan dinding vena dan menyebabkan urat membengkak, berpusing dan timbul.

Sekiranya keadaan bengkak menjadi cukup besar, anda akan dapat melihatnya di bawah kulit.

Urat simpul & ibu hamil

Ibu hamil lebih cenderung untuk mengalami keadaan vena varikos ini kerana 3 sebab utama, iaitu:

Sepanjang kehamilan
, anda menghasilkan lebih banyak darah daripada biasa untuk membantu bayi membesar

Semasa
bayi membesar,
 rahim akan menekan dan menyekat sebahagian urat yang mengembalikan darah daripada kaki ke jantung

Hormon kehamilan
 menjadikan dinding urat anda lebih lembut, yang menyukarkannya untuk berfungsi dengan baik

Dalam kebanyakan kes, darah cenderung terkumpul pada kaki dan mengakibatkan kaki membengkak dan seterusnya terjadi vena varikos.

Umumnya, masalah urat bersimpul ini cenderung terjadi dan berkembang pada bahagian kaki.

Walau bagaimanapun, ia juga boleh berlaku pada vulva (lubang faraj) atau rektum. Vena varikos pada rektum juga dikenali sebagai
buasir.

Kesan masalah vena varikos

Masalah urat simpul yang dialami boleh menyebabkan rasa sakit dan
kesakitan pada kaki.

Kaki anda mungkin berasa berat atau lenguh, mengalami rasa berdenyut, sensasi terbakar atau kekejangan.

Bagi sesetengah ibu hamil dengan keadaan ini, ia mungkin tidak memberikan sebarang masalah. Pun begitu, situasi itu bukanlah sesuatu yang selalu terjadi.

Anda mungkin akan mendapati bahawa sebarang simptom yang dialami akan bertambah buruk pada hari tersebut terutamanya setelah berdiri terlalu lama.

Namun, menjelang keesokan pagi, anda biasanya akan berasa
lebih baik kerana sudah berbaring
 dan tekanan pada urat telah berkurang.

7 tip melegakan keperitan kesan urat simpul bagi ibu hamil

Terdapat beberapa cara boleh dicuba untuk membantu mengurangkan vena varikos yang muncul semasa mengandung, atau sekurang-kurangnya memastikannya terkawal.

 Darah sentiasa mengalir

Berikan peluang untuk kaki anda berehat dan tinggikan paras kaki ketika duduk. Semasa berdiri, letakkan sebelah kaki pada bangku rendah dan tukar kaki secara bergilir.

Regangkan pergelangan kaki sekerap mungkin dan hindari daripada
posisi duduk
 dengan kaki bersilang.

 Bergerak

Senaman adalah kunci untuk mencegah vena varikos.

Jadi banyakkan berjalan setiap hari, atau lakukan beberapa senaman intensiti rendah yang dapat meningkatkan peredaran darah.

Penyelidikan menunjukkan bahawa bergerak di dalam air sangat membantu, jadi anda boleh mencuba tip ini dalam kolam renang.

 Kekalkan keselesaan

Pastikan anda memakai pakaian – termasuk seluar dalam – yang sesuai atau tidak terlalu kecil terutama pada bahagian atas kaki.

Jangan memakai tali pinggang atau stoking kaki dengan bahagian atas elastik yang terlalu ketat.

Hindari daripada memakai kasut yang sempit dan bertumit tinggi – untuk mengelakkan anda hilang keseimbangan.

 Kekalkan berat badan seimbang

Sebagai ibu hamil, anda disyorkan untuk
mengekalkan kenaikan berat badan
 semasa mengandung mengikut saranan doktor – biasanya antara 11 hingga 15 kilogram.

Pertambahan berat yang berlebihan hanya akan menambah tekanan pada sistem peredaran darah yang sudah banyak ‘bekerja’.

 Posisi tidur

Untuk elakkan urat simpul, anda dinasihatkan tidur pada posisi sebelah kiri.

Ini membantu mengelakkan tekanan pada saluran darah utama dan memastikan peredaran darah menjadi kuat.

 Jangan meneran

Elakkan daripada mengangkat barang berat atau meneran ketika dalam bilik air.

Jika anda mengalami sembelit – salah 1 masalah biasa dialami ibu hamil – ia juga boleh mengakibatkan urat mudah kelihatan.

 Ambil vitamin harian

Pengambilan vitamin setiap hari juga membantu mengatasi masalah berkaitan urat ini. Di samping itu, pemakanan yang seimbang ketika hamil juga dapat menjaga kesihatan urat.

Pastikan anda mengambil makanan dengan vitamin C.

Mineral itu akan digunakan oleh tubuh untuk menghasilkan kolagen dan elastin – tisu penghubung yang memperbaiki dan mengekalkan saluran darah.

Mencegah berlakunya vena varikos

Seorang ibu hamil yang mengalami masalah urat simpul, keadaan tersebut mungkin akan hilang tanpa rawatan apabila bayi anda berusia 3 hingga 4 bulan.

Bagi sesetengah wanita, keadaan itu boleh berlanjutan sehingga setahun.

Sementara menunggu keadaan urat pulih, anda boleh mencuba memakai stoking mampatan atau mengangkat kaki apabila berasa urat tidak selesa.

Anda boleh mendapatkan nasihat doktor jika mempunyai kebimbangan tentang keadaan vena varikos ini.

Pastinya mereka dapat memberikan penyelesaian terbaik untuk membantu menghilangkan gejala yang dialami.


Manfaat Makan Kekacang, Menstabilkan Gula Dalam Darah & Menjaga Kekuatan Jantung

Kekacang boleh menjadi isu yang agak kontroversi pada hari ini. Namun, ianya bergantung kepada siapa anda bertanya mengenainya, sama ada ianya berkhasiat atau berbahaya. Terdapat sesetengah orang juga memilih untuk menghapuskan kekacang daripada diet harian mereka secara keseluruhannya. Tetapi, persoalannya adalah patutkah kekacang dielakkan, atau adakah terdapat kelebihan makan kacang dalam diet yang sihat?

Ingin tahu? Sila baca artikel ini.

Apa Itu Kekacang?

Kekacang (legume) adalah tumbuhan kumpulan Fabaceae atau buah atau benih tumbuhan yang dalam keadaan matang yang kering.

Ia tumbuh secara agrikultur, terutama untuk penggunaan manusia, untuk ternakan ternakan dan silaj, dan sebagai baja hijau untuk meningkatkan kesuburan tanah.

Kekacang yang terkenal termasuk
alfalfa, clover, beans, peas, chickpeas, lentils, lupins, mesquite, carob
, kacang soya, kacang tanah, dan asam jawa.

Kelebihan makan kacang

Kaya dengan nutrien

Kekacang adalah sumber yang hebat dari beberapa nutrien penting, termasuk
pelbagai vitamin
 dan mineral.

Walaupun profil nutrien yang tepat boleh berbeza-beza untuk jenis kekacang tertentu, namun kebanyakannya umumnya tinggi dalam folat, mangan, besi dan magnesium, bersama-sama dengan pelbagai jenis mikronutrien utama.

Kekacang juga merupakan sumber protein dan serat berasaskan tumbuhan yang hebat, yang mana kedua-duanya penting untuk beberapa aspek kesihatan.

Protein, sebagai contoh, adalah penting untuk fungsi imun, komposisi badan, pembaikan tisu, dan pertumbuhan dan pembangunan yang sihat.

Sementara itu, serat telah ditunjukkan untuk mengurangkan
tekanan darah
, menurunkan tahap kolesterol, meningkatkan kepekaan insulin, meningkatkan kehilangan berat badan dan banyak lagi.

Kelebihan makan kacang: stabilkan gula dalam darah

Satu kajian 2014 yang diterbitkan dalam jurnal
ARYA Atherosclerosis
 yang mengkaji corak pemakanan sebanyak 2,027 orang dan mendapati bahawa
pengambilan kekacan
g secara tetap dikaitkan dengan paras gula darah yang lebih rendah.

Ini kerana kekacang adalah serat yang tinggi, yang membantu melambatkan penyerapan gula di dalam aliran darah untuk mengawal paras
gula dalam darah
.

Serat juga meningkatkan keupayaan tubuh untuk menggunakan insulin dengan lebih berkesan, iaitu hormon yang bertanggungjawab untuk mengangkut gula dari aliran darah ke sel-sel.

Kelebihan makan kacang tingkatkan kehilangan berat badan

Protein dan kandungan serat kekacang juga dapat membantu
penurunan berat badan
.

Serat bergerak sangat perlahan melalui sistem pencernaan, yang boleh mengurangkan kelaparan dan menyokong pengawalan berat badan.

Begitu juga, protein berfungsi untuk mengurangkan tahap ghrelin, hormon yang bertanggungjawab untuk merangsang kelaparan, untuk membantu menguruskan selera makan dan pengambilan makanan.

Menurut satu kajian dalam Journal of the College of American
Nutrition,
 penggunaan bean boleh dikaitkan dengan
pengurangan lemak
 perut, berat badan yang lebih rendah dan menurunkan risiko obesiti.

Menggalakkan kesihatan jantung

Antara kelebihan makan kacang yang lain ialah boleh mengurangkan beberapa faktor risiko
penyakit jantung
 untuk membantu menjaga kesihatan dan kekuatan jantung anda.

Sebagai contoh, tinjauan besar yang dijalankan oleh
Tulane University School of Public Health and Tropical Medicine
menunjukkan bahawa pengambilan kekacang dapat menurunkan
kadar kolesterol
 total dan “buruk” LDL, kedua-duanya adalah penyumbang besar kepada penyakit jantung.

Ia juga boleh membantu mengurangkan trigliserida, menurunkan tekanan darah dan menurunkan beberapa tanda keradangan untuk membantu dalam kesihatan jantung.

Meningkatkan kesihatan penghadaman

Antara kelebihan makan kacang dengan menambah beberapa kekacang ke dalam resepi untuk diet harian anda boleh membawa manfaat besar terhadap
kesihatan pencernaan
.

Malah, penyelidikan menunjukkan bahawa pengambilan serat dari makanan seperti kekacang dapat membantu dalam rawatan dan pencegahan beberapa isu seperti ulser usus, divertikulitis,
buasir dan
 penyakit refluks gastroesophageal (GERD).

Serat juga membantu menambah melindungi anda daripada masalah sembelit.

Cara Terbaik untuk Makan Kekacang

Untuk mendapatkan kelebihan makan kacang, persediaan yang betul adalah penting.

Kaedah memasak tertentu boleh mengurangkan kesan negatif anti-nutrien sementara meningkatkan profil nutrien.

Bercambah (sprouting) adalah proses yang melibatkan rendaman kekacang antara lapan hingga 24 jam dan kemudian menyaringnya dan membiarkannya bertunas.

Ia bukan sahaja membantu mengurangkan asid fitik, tetapi ia juga boleh meningkatkan jumlah nutrien yang bermanfaat lain.

Satu kajian pada tahun 2015 menunjukkan bahawa cowpeas yang bercambah mengurangkan asid fitik sebanyak empat hingga 16 kali.

Ia juga meningkatkan jumlah protein sebanyak 9 peratus hingga 12 peratus, meningkatkan vitamin C sebanyak empat hingga 38 kali dan meningkatkan keterusan protein sebanyak 8 peratus hingga 20 peratus.

Fermentasi adalah satu lagi proses yang boleh meningkatkan kualiti
nutrisi kekacang
.

Ini biasanya melibatkan menggabungkan biji dengan ragi dan asid untuk mencipta bakteria yang sihat yang boleh membantu memecahkan makanan yang sukar dihadam dalam saluran gastrousus.

Kajian menunjukkan bahawa fermentasi kekacang dapat membuat protein mudah dicerna dan boleh mengurangkan jumlah asid fitik yang terdapat dalam makanan.

Dengan merendam, bercambah dan fermentasi kekacang, anda boleh memastikan bahawa anda mengoptimumkan kandungan
nutrisi kekacang
, meningkatkan penyerapan dan mencegah potensi kesan sampingan negatif.


Wanita Ada Fibroid Tak Boleh Makan Makanan Bersoya: Fakta @ Auta?

Apabila bercakap mengenai masalah fibroid rahim, pasti ada yang mengaitkannya dengan pemakanan, antaranya adalah makanan yang mengandungi soya.

Persoalannya, adakah
pengambilan soya berbahaya, atau sebaliknya bermanfaat
 buat penghidap fibroid?

Soya, antara makanan tumbuhan yang cukup kontroversi dan menjadi perdebatan segelintir pihak yang menyatakan ia berbahaya dan berisiko menyebabkan masalah fibroid, endometriosis bahkan kanser payudara!

Malah terdapat beberapa kajian yang menyokong soya sebagai punca kepada penyakit-penyakit wanita tersebut, tetapi ada juga penyelidikan yang membuktikan sebaliknya.

Yang mana harus kita percaya? Jika anda berminat untuk ketahui jawapannya, teruskan membaca!

Apa itu fibroid?

Fibroid rahim, atau istilah perubatannya
leiomyoma
 merupakan ketumbuhan jinak, dalam bentuk tunggal atau berganda yang boleh
tumbuh di dinding atau otot rahim.

Fibroid merangkumi sel otot dan tisu penyambung berserat (
fibrous connective tissue)
.

Penggabungan komposisi ini yang memberi pelbagai simptom seperti sakit di pangkal rahim, senggugut, masalah pendarahan tidak normal dan sakit ketika bersenggama.

Antara 70 sehingga 80% wanita menghidapi ketumbuhan fibroid rahim pada saat mereka mencecah usia 50 tahun.

Malahan, anda juga mungkin cenderung untuk mengalami lebih daripada satu jenis fibroid.

Soya berbahaya buat pesakit fibroid?

Menurut Dr. Andrew Weil, pengasas dan pengarah Pusat Perubatan Integratif Andrew Weil di University of Arizona, soya mengandungi campuran
phytoestrogens
yang mempunyai kesan estrogenik dan antiestrogenik.

Ini bermaksud, sementara beberapa
phytoestrogens
mempunyai kesan seperti-estrogen dan
meningkatkan tahap estrogen di dalam badan
, yang lain pula menyekat kesannya dan menurunkan kadar estrogen.

Tahap
isoflavones
 yang tinggi, komponen
phytoestrogens
soya, secara teorinya mampu merangsang pertumbuhan kanser payudara dan kondisi yang berhubung kait kepada estrogen seperti fibroid dan endometriosis.

Namun menurut beliau, hanya kerana soya mengandungi
phytoestrogen,
ini tidak bermaksud bahawa soya bakal merangsang sel-sel sensitif estrogen.

Berdasarkan bukti epidemiologi, iaitu bukti kejadian penyakit pada populasi yang berlainan, menunjukkan soya melindungi wanita daripada masalah yang berkaitan dengan estrogen.

Sebenarnya, kesan estrogenik soya adalah lemah berbanding estrogen semula jadi dalam tubuh wanita, hanya 1/100 hingga 1/1000 dari estradiol.

Wanita Asia mengambil sekitar 20 hingga 80 mg
isoflavones
 setiap hari berbanding wanita di Amerika yang hanya berjumlah kurang daripada 5mg.

Satu penyelidikan menarik di Jepun pula mengkaji sama ada diet tinggi makanan soya meningkatkan kadar histerektomi (prosedur pembedahan membuang rahim) akibat fibroid dalam kalangan wanita perimenopause.

Ternyata keputusannya tidak ada
wanita yang mengalami masalah fibroid rahim
 mahupun endometriosis!

Para penyelidik mendapati, daripada 1,172 wanita yang menyertai kajian itu, kadar histerektomi paling rendah adalah pada individu yang dietnya mengandungi makanan berasaskan soya paling banyak.

Tambahan lagi, Dr. Weil percaya bahawa makanan berasaskan soya seperti edamame, tauhu, tempe atau susu soya lebih cenderung untuk ‘membantu’ anda berbanding menyakitkan.

Oleh itu, beliau mengesyorkan 1 hingga 2 hidangan berasaskan soya sehari, termasuk juga wanita yang menghidap kanser payudara.

Walau bagaimanapun, beliau tidak mengesyorkan suplemen soya dek kandungan
isoflavones
 yang tinggi dan kekurangan bukti yang menjamin keselamatan jangka panjang.

Apa yang harus anda elak?

Senarai berikut adalah antara pemakanan yang harus dielakkan kerana dikhuatiri mampu memburukkan lagi kondisi pesakit, antaranya:

#1 Gula

Makanan bergula dan karbohidrat ringkas boleh mencetuskan atau memburukkan lagi masalah ketumbuhan fibroid.

Mereka yang gemarkan makanan manis mempunyai kadar gula dalam darah yang tinggi, yang boleh mengakibatkan badan menghasilkan terlalu banyak insulin.

Perkara ini berbahaya, kerana insulin yang berlebihan boleh menyebabkan kenaikan berat badan dan mempengaruhi pertumbuhan fibroid.

Elakkan karbohidrat halus dan gula tambahan seperti:

Glukosa

Dekstrosa

Maltosa

Sirap jagung

Sirap jagung fruktosa tinggi

Roti putih, nasi, pasta, dan tepung

Soda dan minuman bergula

Kerepek kentang

Keropok

Bar tenaga

#2 Makanan yang berisiko mengganggu hormon

Beberapa makanan mengandungi bahan semula jadi yang dapat ‘meniru’ hormon estrogen di dalam badan, yang disebut sebagai fitoestrogen.

Sebilangan makanan lain pula mengandungi hormon tambahan atau mampu mencetuskan badan untuk menghasilkan lebih banyak estrogen.

Jika diambil dalam kuantiti yang banyak, kesan negatif yang bakal berlaku terhadap badan juga bertambah tinggi.

Untuk peroleh hasil terbaik dalam menguruskan fibroid, cuba hadkan makanan dan minuman berikut dalam diet anda:

Daging tinggi lemak dan diproses: Daging merah terutamanya yang diproses
 mengandungi hormon tambahan, terutamanya estrogen

Makanan tinggi kandungan garam: Makanan masin menyulitkan hati anda untuk membuang toksin dan menyeimbangkan hormon badan

Karbohidrat ringkas: Makanan berwarna putih seperti pasta, roti putih, nasi putih, dan kek berisiko mengubah kadar estrogen dan boleh menyebabkan saiz fibroid membesar!

Kafein: Terlalu banyak kafein memberi ‘stres’ tambahan pada hati anda, menyukarkan organ untuk berfungsi dengan baik dan berisiko mengganggu keseimbangan hormon

Alkohol: Pengambilan alkohol yang berlebihan menyebabkan keradangan pada badan dan penurunan fungsi imun. Mengurangkan alkohol dapat bantu meningkatkan keseimbangan hormon yang sihat

Kesimpulannya, peengambilan makanan yang mengandungi soya bukan punca kepada masalah penyakit berkaitan wanita. Walau bagaimanapun, kami sarankan anda mendapatkan konsultasi doktor jika ada sebarang kebimbangan berkenaan diri anda.


Buncit Arak: Bagaimana Alkohol Membawa Kepada Perut Buncit

Sekiranya anda baru sahaja ke panggung wayang untuk menonton filem
Avengers: Endgame
, anda tidak mungkin dapat lupa menyaksikan sendiri kesan meminum arak kronik – buncit arak, atau turut dikenali sebagai obesiti abdomen. Sungguh menakjubkan, dewa petir pun tidak selamat daripada kesan pengambilan alkohol yang kronik.

Bagaimana pengambilan alkohol membawa kepada buncit arak?

Peraturan asas untuk penambahan berat badan adalah dengan meningkatkan pengambilan kalori anda. Dengan pengambilan kalori yang lebih, tenaga yang lebih dan tidak digunakan ini akan disimpan menjadi lemak. 1 gram lemak mengandungi 9 kalori manakala 1 gram alkohol berada kedudukan yang sedikit rendah dengan 7.1 kalori. Lazimnya, apabila keperluan kalori harian kita telah dipenuhi atau lebih sedikit berbanding tahap yang diperlukan, pusat kenyang akan terangsang, menyebabkan kita rasa kenyang dan kurang cenderung untuk mengambil makanan tambahan. Bagaimanapun, beberapa kajian mendapati meminum arak sebelum atau ketika makan tidak mempengaruhi saiz hidangan makanan kita. Justeru, pengambilan alkohol yang banyak atau kronik dikaitkan dengan pengumpulan lemak berbanding pengambilan alkohol yang sederhana.

Tambahan lagi, selain menambah tenaga (kalori) dalam badan, alkohol mungkin merangsang kita untuk makan lebih banyak. Penilaian dan ulasan 17 kertas kajian berkaitan alkohol, selera makan dan keseimbangan tenaga mendapati bahawa 10 kajian sekurang-kurangnya menunjukkan bahawa terdapat peningkatan pengambilan makanan sejurus pengambilan alkohol. Walaupun dalam keadaan di mana minuman beralkohol tersebut diselindung, kajian tetap mendapati bahawa ianya membawa kepada peningkatan pengambilan makanan. Alkohol mungkin meningkatkan lagi persepsi selera individu dengan mempengaruhi hormon yang memainkan peranan dalam kawalan lapar dan kenyang. Sebagai contoh, alkohol didapati menekan hormon Leptin, sejenis hormon yang bertanggungjawab dalam menghasilkan rasa kenyang. Alkohol juga turut menekan pemecahan lemak (oksidasi lemak), mencadangkan bahawa pengambilan alkohol yang kerap membawa kepada pengumpulan lemak yang lebih tinggi dalam jangka masa panjang.

Dalam erti kata lain, pengambilan alkohol menghilangkan kawalan kita daripada memakan dengan berlebihan, selain menggandakan pengumpulan lemak dalam badan, sekali gus menyumbang kepada terjadinya fenomena buncit arak.

Mengapa buncit arak tertumpu di bahagian abdomen??

Lelaki dan wanita mempunyai taburan dan titik pengumpulan lemak yang berbeza pada badan mereka. Walaupun pada mulanya sama, selepas baligh, perbezaan taburan ini menjadi ketara. Wanita mempunyai lebih banyak lemak di bahagian bawah lapisan kulit berbanding lelaki. Tambahan lagi, mereka juga cenderung untuk mengumpul lemak di bahagian punggung dan pinggul mereka. Lelaki pula tidak mempunyai kandungan lemak yang banyak pada bahagian lapisan bawah kulit mereka. Justeru, mereka lebih cenderung untuk menyimpan tenaga lebihan menjadi lemak di bahagian perut/abdomen mereka. Penting juga untuk diingati bahawa umur turut mempengaruhi kecenderungan untuk pengumpulan lemak yang lebih. Semakin seseorang berusia, kadar metabolisma mereka menurun. Di samping itu, paras hormon kita juga akan menurun dengan peningkatan usia.

Hello Health Group
 tidak memberi nasihat perubatan, diagnosis atau rawatan.


Ada Cyst Semasa Hamil? Bakal Ibu, Elakkan 8 Makanan Ini!

Bagaimana jika anda mendapat
cyst
 semasa hamil, apakah cara rawatannya? Adakah terdapat makanan yang perlu dielakkan jika ada
cyst
ketika hamil?

Mengetahui diri mempunyai
cyst
 atau sista ovari se
masa menga
ndung, sudah tentu akan menimbulkan rasa bimbang di hati, betul tak?

Bertenang, ya. Dalam perkongsian artikel ini anda akan mengetahui serba sedikit mengenai sista ovari ketika kehamilan.

Untuk mendapatkan lebih banyak info tentang Kehamilan, sila dapatkannya
di sini.

Cyst
semasa hamil

Sebelum persoalan mengenai makanan yang perlu dielakkan jika ada
 cyst
 ketika hamil, ayuh kita fahami dulu masalah sista ovari ini.

Sista ovari
 adalah kantung berisi cecair yang berada di dalam ovari itu sendiri. Ramai wanita mengalami
cyst
 dan ia secara umumnya tidak berbahaya mahupun mengakibatkan kesakitan dan biasanya hilang sendiri selepas 4 hingga 6 minggu.

Semasa kehamilan
, korpus luteum menghasilkan hormon untuk menyubur dan menyokong lapisan rahim dan janin yang sedang membesar sehingga plasenta mengambil alih sekitar minggu ke-10.

Namun, dalam sesetengah kes kehamilan, korpus luteum yang penuh cecair ini kekal dalam ovari dan tidak mengecut. Keadaan ini disebut sebagai
sista korpus luteum
. Sista ini berbeza dari segi saiz tetapi biasanya dalam anggaran 2 hingga 6 sentimeter.

Cyst

semasa hamil: Adakah ia berbahaya?

Korpus luteum berfungsi untuk menyokong kehamilan awal, tetapi jika masih terdapat sista menjelang akhir
trimester pertama
 atau bahagian awal
trimester kedua
 – umumnya, keadaan ini tidak berbahaya dan akan hilang dengan sendiri.

Walau bagaimanapun jika ia tidak berlaku, doktor mungkin akan memantaunya dan bertanyakan soalan kepada anda sama ada mengalami sebarang kesakitan atau ketidakselesaan.

Ujian ultrabunyi tambahan mungkin akan dilakukan bagi memantau saiznya dan memastikan sista tidak menyebabkan sebarang masalah pada ovari.

Sista korpus luteum

pecah semasa hamil

Walaupun jarang berlaku, tetapi sista korpus luteum boleh pecah, sama ada secara spontan atau disebabkan faktor luaran seperti
pemeriksaan serviks
, seks atau
senaman yang dilakukan bakal ibu
.

Dalam kes ini, kebimbangannya bukanlah impak kepada bayi tetapi kepada bakal ibu itu sendiri.

Ini kerana jika sista pecah, pendarahan kecil boleh berlaku. Namun sekiranya sista pecah mengakibatkan pendarahan dalaman, pembedahan perlu dilakukan.

Baca juga:

Bolehkah
cyst
 semasa hamil menjadi kanser?

Sista korpus luteum ini dipanggil sista berfungsi – kantung yang terbentuk pada ovari hanya disebabkan proses normal haid.

Tidak seperti beberapa sista ovari lain, sista semasa hamil ini tidak mempunyai potensi untuk
menjadi kanser.

Makanan yang perlu dielakkan jika ada cyst ketika hamil

Biasanya rawatan yang diperlukan untuk sista korpus luteum adalah masa kerana ia akan sembuh dengan sendiri dan tidak memerlukan sebarang prosedur perubatan.

Pun begitu, sebagai langkah berjaga-jaga, berikut antara makanan perlu dihindari jika ada
cyst
 semasa hamil:

1. Daging merah

Elakkan pengambilan daging merah seperti
daging lembu
 dan kambing. Jika tidak dapat elak, sebaiknya kurangkan jumlah pengambilan.

Ini kerana makanan ini boleh mencetuskan pembentukan sista ovari serta memburukkan lagi sista sedia ada.

D
aging m
erah juga mengandungi banyak lemak – antara sebab mengapa ia harus dielakkan.

2. Makanan bergoreng harus dielakkan jika ada
cyst
semasa hamil

Makanan bergoreng, seperti kentang goreng, ayam goreng dan sebagainya, adalah antara makanan yang perlu dielakkan jika mempunyai sista ovari.

Pengambilan makanan bergoreng dalam kuantiti yang banyak boleh menyebabkan penambahan berat badan berlebihan dengan cepat. Minyak sayuran ditapis digunakan untuk menggoreng adalah sintetik dan mengandungi bahan yang boleh mengganggu hormon.

3. Makanan tinggi lemak tepu

Apabila diambil secara berlebihan,
lemak tepu
 adalah satu bentuk lemak pemakanan yang memudaratkan. Ia berpotensi untuk meningkatkan
paras kolesterol dalam badan
.

Makanan kaya lemak tepu termasuklah
produk tenusu
 seperti mentega, keju dan krim, daging merah, makanan berbungkus, makanan segera dan sebagainya.

Sebaiknya, kurangkan pengambilan lemak tepu jika anda ingin mencegah dan memulihkan sista ovari.

Makanan yang perlu dielakkan jika ada cyst ketika hamil #4. Tinggi gula halus

Bercakap mengenai sista ovari, gula halus adalah salah satu makanan paling ‘jahat’.
Minuman ringan
, jus diproses, kek, pastri, biskut dan manisan semuanya tinggi kandungan gula halus.

Gula ditapis ini menjaga ketidakseimbangan hormon – punca kepada pengembangan sista ovari atau merengsakan yang sedia ada.

6. Minuman tinggi kafein

Kafein adalah penyumbang utama kepada dehidrasi dan keradangan dalam badan.

Elakkan pengambilan
minuman berkafein seperti kopi
, teh, soda, minuman ringan dan sebagainya jika anda terdedah kepada sista ovari.

Ia berkemungkinan besar menghasilkan sista ovari baharu sambil memburukkan lagi sista sedia ada.

7. Mengandungi gula ringkas

Simple carb
 atau karbohidrat ringkas merupakan makanan tinggi
indeks glisemik
, cepat dihadam, diserap dan dimetabolismekan. Ia menyebabkan peningkatan mendadak dalam
glukosa darah
 dan memerlukan pengeluaran insulin dalam jumlah yang banyak.

Karbohidrat ringkas adalah seperti gandum, tepung ditapis dan
roti putih
 yang harus dielakkan jika mempunyai sista.

8. Elakkan karbohidrat jika ada
cyst
semasa hamil

Makanan berkanji
seperti kentang
, jagung, pasta dan roti adalah satu lagi jenis makanan yang perlu dielakkan jika mempunyai sista ovari.

Ia harus dihindari atau dihadkan pengambilan kerana menghasilkan lonjakan insulin dalam tempoh singkat, penambahan berat badan yang cepat dan pembentukan sista ovari.

Lakukan pemeriksaan doktor

Sekiranya mengesyaki diri mempunyai
cyst
 semasa hamil, dinasihatkan untuk anda melakukan pemeriksaan doktor bagi mendapatkan lebih kepastian.

Dapatkan juga nasihat dan rundingan doktor berkaitan aspek penjagaan pemakanan bersesuaian yang dapat membantu memulihkan sista.


Vape Yang Mempunyai Perisa Buat Remaja Lebih Ketagih, BERHENTI SEKARANG! - Kajian

“Aiman, cuba tengok kawan-kawan kamu dekat
bus stop
tu. Pakai baju sekolah tapi hisap vape macam benda alah tu perkara biasa pula. Ish! apa lah nak jadi dengan remaja zaman sekarang ni”, keluh seorang ibu kepada anaknya ketika mengambilnya pulang dari sekolah. Kelihatan juga orang sekeliling turut menggelengkan kepala melihat tingkah laku anak-anak muda itu.

Ini adalah senario yang biasa dilihat pada zaman sekarang. Kebanyakan remaja kini tanpa segan silu gemar menghembuskan asap dari
rokok elektronik
 milik mereka di mana-mana sahaja tanpa memikirkan persepsi masyarakat. Memalukan, bukan? Vape bukan lagi merupakan satu gejala, tetapi satu trend yang sudah tentu tidak sihat buat remaja.

Mungkin ada yang mengatakan bahawa vape lebih bagus dari rokok. Jika anda merupakan salah seorang yang berpendirian sebegini, baca artikel ini dan fikirkan semula!

Kajian terbaharu dari Amerika

Menurut kajian yang dijalankan terhadap 478 remaja sekolah di Los Angeles County yang menghisap vape, majoriti mereka didapati akan lebih ketagih jika menghisap vape yang ber
perisa
. Persoalannya, bukankah semua rokok elektronik mempunyai perisa?

Jika hendak dibandingkan dengan rokok tradisional, hanya terdapat 2 jenis perisa iaitu tembakau dan mentol – perisa tradisional. Akan tetapi, vape mempunyai pelbagai perisa alternatif lain yang boleh dikategorikan sebagai
fruity
,
creamy
atau
free base
.

Hampir 90% daripada jumlah
vapers
akan menghisap perisa alternatif dan yang paling popular dalam kalangan remaja adalah perisa buah-buahan. Ini kerana mereka menyangkakan bahawa perisa ini tidak mendatangkan bahaya, ternyata mereka silap.

Kajian tersebut kemudiannya menyatakan bahawa 64.3% remaja yang dikaji akan terus menghisap vape 6 bulan selepas itu. Lama-kelamaan, mereka akhirnya akan menjadi penagih
nikotin
 tegar. Adakah anda mahu anak kesayangan anda merosakkan kesihatan mereka semata-mata kerana ketagihan rokok elektronik?

Mengapa hanya golongan remaja ditekankan?

Jika hendak difikirkan dengan logik akal, bukan hanya golongan remaja yang menghisap rokok elektronik, bukan?. Golongan dewasa, wanita malahan kanak-kanak juga ada yang sudah berjinak-jinak dengan trend berbahaya ini. Jadi, mengapa ia lebih berbahaya kepada remaja?

“Bukan sahaja remaja, golongan dewasa, wanita dan kanak-kanak juga ada yang sedang atau pernah mencuba menghisap vape. Akan tetapi, golongan remaja lebih cenderung untuk terus menghisapnya berbanding menjadikannya sebagai satu eksperimen sahaja”, kata Profesor Adam Leventhal, pengarah University of Southern California.

Beliau berkata lagi, golongan kanak-kanak yang menghisap vape mungkin hanya mahu mencubanya kerana terpengaruh dengan trend. Setelah mencubanya, mereka cenderung untuk meninggalkannya. Pun begitu, ibu bapa tidak boleh mengambil mudah perkara ini. Anda perlu lebih tegas dan jangan sesekali merisikokan masa depan anak anda.

Trend ini bukan sahaja akan menyakitkan mata dan hati orang sekeliling malahan juga merosakkan tahap kesihatan penghisapnya. Menurut Centers for Disease Control and Prevention (CDC), 34 individu telah meninggal dunia dan 1,604 lagi jatuh sakit akibat daripada rokok elektronik. Anda sebagai
vapers
, masih tidak mahu insaf?

Konklusi

Kesimpulannya, vape bukan penawar untuk berhenti merokok. Ia adalah alternatif merokok yang sama bahayanya dengan rokok tradisional. Tanpa mengira perisa yang anda hisap, kesemua alatan yang menghasilkan asap dan mengandungi nikotin adalah berbahaya kepada anda. Ia juga boleh mengakibatkan ketagihan. Ia adalah risiko yang tidak wajar diambil.

Sebenarnya, apa yang dikatakan oleh ibu Aiman adalah benar. Kerisauannya terhadap anak muda yang menghisap rokok elektronik ini adalah kerana dia sayang akan anaknya dan remaja lain yang masih muda dan bakal menjadi peneraju negara satu hari nanti. Akhir kata, vape bukan penawar, tetapi pengganti rokok yang sama berbahaya kepada kesihatan.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Vape Sebagai Gateway Drug Baru?

11 Orang Mati Angkara Vape Di US! Anda Masih Tidak Mahu Ambil Iktibar?

Kadar Kematian Lebih Pantas Jika Hisap Vape? Ini Sebabnya!


Ajak Atuk, Nenek Main 5 Game Ini! Baik Untuk Memori & Elak Risiko Nyanyuk

Warga emas berisiko mengalami masalah memori. Tapi, jangan risau! Ada kaedah untuk mengelaknya, iaitu dengan cara bermain game
untuk orang tua yang bagus untuk otak.

Game untuk orang tua ini bukan hanya boleh membantu mereka mengisi masa lapang, tetapi juga memberikan keseronokan,
selain membantu meningkatkan fungsi otak mereka.

Apakah jenis-jenis game untuk orang tua yang paling sesuai? Jom baca artikel ini.

Baca lebih lanjut tentang Sihat Pada Usia Emas
di sini.

Ini 5 jenis game untuk orang tua yang paling sesuai

Di sini kami senaraikan 5 jenis permainan atau game untuk orang tua yang boleh anda berikan kepada datuk dan nenek anda. Game untuk otak ini pastinya memberikan banyak manfaat kepada mereka.

#1. Game untuk orang tua: Seni kraf buatan tangan

Bagi mereka yang lebih tua atau warga emas, membuat sesuatu aktiviti bukan sahaja merupakan kesempatan yang baik untuk mereka menggunakan imaginasi, tetapi juga dapat membantu memelihara ketangkasan tangan dan jari.

Di samping itu, seni pembuatan kraf juga boleh membuatkan mereka mampu untuk membuat satu-satu keputusan dengan menggunakan akal mereka.

Selain itu, mereka juga boleh mengisi masa lapang dengan menyiapkan barangan yang dibuat khas untuk rumah, atau sebagai hadiah untuk rakan dan keluarga. Pembuatan seni dan kraf tidak semestinya perlu rumit atau mahal.

Anda boleh mengajak mereka untuk membuat kad ucapan, membuat sarung ketupat, bahkan menawarkan mereka untuk belajar mengait.

#2. Puzzle perkataan

Salah satu game untuk otak yang sesuai adalah puzzle perkataan.

Puzzle perkataaan adalah satu cabaran yang menyeronokkan yang dapat membuatkan otak warga emas bekerja atau bersenam sewaktu memainkannya.

Walaupun tidak semua teka-teki dalam puzzle ini boleh diselesaikan, tapi ia boleh bantu datuk dan nenek anda untuk belajar berhubung dengan orang lain.

Ini sekali gus mengajar mereka menggunakan otak untuk mendapatkan jawapan bagi puzzle yang dimainkan.

Anda boleh mencari lebih banyak puzzle perkataan secara dalam talian atau mendapatkan buku mainan ini di kebanyakan kedai alat tulis dan buku.

#3. Game untuk orang tua: Bingo

Bingo adalah aktiviti yang menyeronokkan dan mudah, yang boleh dimainkan dalam kumpulan besar atau kecil.

Ini adalah salah satu aktiviti yang paling biasa dilakukan oleh kumpulan warga emas yang tinggal di rumah jagaan.

Selain itu, ia juga boleh dilakukan di mana sahaja termasuklah di rumah anda sendiri atau ketika berkelah bersama mereka.

Bermain bingo bukan sahaja menyeronokkan dan merangsang otak, tetapi juga mempunyai sejumlah manfaat untuk kesihatan warga emas.

Sebagai contoh, ia dapat membantu merangsang tiga deria utama: pendengaran (ketika nombor dipanggil), sentuhan (menggunakan pen untuk mengetuk dan memegang kad), dan penglihatan.

Bingo juga merupakan aktiviti sosial yang hebat yang dapat membantu mengurangkan kesunyian dan meningkatkan rasa kesejahteraan.

#4. Puzzle jigsaw

Game untuk otak yang seterusnya ialah puzzle jigsaw. Mainan ini mungkin merupakan permainan latihan otak pertama yang pernah diberi oleh ibu bapa kita.

Namun, seiring bertambahnya usia, kita mungkin lupa betapa berkesannya puzzle jigsaw ini dalam merangsang minda kita.

Manfaat lain daripada game untuk orang tua ini ialah ia dapat menolong warga emas untuk tenang atau relaks
dengan cara menurunkan tekanan darah
 dan memperlahankan kadar pernafasan.

Malah ada yang berpendapat bahawa puzzle jigsaw ini sebagai sejenis kaedah meditasi yang sesuai untuk warga emas yang mempunyai minda yang sibuk.

#5. Sudoku

Sudoku adalah permainan otak yang sangat baik untuk semua peringkat umur.

Ringkasnya, Sudoku adalah permainan logik yang melibatkan penyelesaian masalah dan mencari pola nombor.

Kemahiran yang dikembangkan melalui permainan ini mempunyai implikasinya yang tersendiri dengan membantu kumpulan warga emas untuk menilai kesan keputusan yang mereka hadapi setiap hari.

Oleh sebab Sudoku adalah satu cabaran,
 menyelesaikan teka-teki ini juga dapat memberikan rasa kepuasan yang sukar dicapai kepada warga emas setelah berjaya menyiapkannya dengan baik.

Kesimpulan

Warga emas bukan hanya memerlukan pemerhatian dari sudut fizikal semata-mata, tetapi juga dari sudut mental mereka.

 Jika latihan fizikal boleh membuatkan mereka lebih kuat dan stabil dalam pergerakan,
latihan mental pula dapat mengurangkan risiko mereka untuk mudah lupa atau menghidap demensia.

Oleh itu, jika anda mempunyai sedikit masa, luangkan masa tersebut bersama datuk dan nenek anda untuk bermain game untuk otak ini sekurang-kurangnya sekali dalam seminggu.


Suplemen untuk Trigliserida dan Kolesterol Tinggi

Kebanyakan suplemen yang dijual di pasaran rata-rata mendakwa ia dapat menurunkan kolesterol dan trigliserida anda. Walau bagaimanapun, tidak semua suplemen ini  disokong secara saintifik. Jika anda benar-benar mahu menggunakan suplemen, jangan hanya mempercayai segala-galanya pada label. Kajian saintifik telah dijalankan mengenai suplemen yang paling biasa untuk kolesterol tinggi dan trigliserida, antaranya ialah:

Minyak ikan

Omega-3 (EPA dan DHA) telah terbukti menurunkan paras trigliserida sebanyak 30%. Kajian menunjukkan bahawa pengambilan harian 250 mg EPA dan DHA boleh mengurangkan risiko kematian akibat penyakit jantung koronari dan hentian jantung secara tiba-tiba. Bagi mendapatkan dosis tinggi, anda perlu mengambil 2 hingga 4 gram minyak ikan setiap hari. Oleh itu, anda mungkin memerlukan preskripsi minyak ikan jika tahap trigliserida anda terlalu tinggi. Terdapat kebimbangan mengenai pencemaran merkuri dan toksin lain yang mungkin terdapat dalam suplemen minyak ikan. Juga, jumlah sebenar minyak ikan dan sama ada badan anda boleh menyerapnya dengan berkesan adalah wajar difikirkan. Tanya doktor anda untuk cadangan suplemen yang patut anda cuba.

Niasin

Niasin adalah sejenis vitamin B. Ia boleh meningkatkan keseimbangan kolesterol baik HDL dan kolesterol jahat LDL. Walau bagaimanapun, jangan cuba niasin melainkan jika dengan saranan doktor. Untuk memberi kesan kepada kolesterol dan trigliserida, niasin mesti diambil pada dos preskripsi kekuatan, yang mempunyai kesan sampingan. Inilah sebabnya mengapa niasin perlu diambil di bawah penyeliaan doktor anda.

Ekstrak daun artichoke

Ekstrak daun artichoke adalah ekstrak daun kering yang diambil dari tumbuhan artichoke, yang juga dikenali sebagai Cynara scolymus. Tidak banyak kajian saintifik yang sah mengenai keberkesanan ekstrak daun artichoke terhadap kolesterol tinggi. Malah, beberapa kajian menunjukkan hasil yang bercampur-campur. Kajian pada tahun 2000 dilakukan kepada orang yang berada dalam tahap kolesterol berisiko tinggi. Mereka diberikan suplemen artichoke selama 6 minggu. Kemudian, ujian darah mereka, menunjukkan pengurangan tahap LDL sebanyak 23%. Walau bagaimanapun, percubaan yang lebih baru menggunakan reka bentuk yang sama tidak menunjukkan sebarang perubahan ketara. Jika anda ingin mengambil suplemen artichoke, jangan ragu-ragu untuk melakukannya, namun jangan meletakkan harapan yang tinggi.

Bagaimana pengambilannya?

Pertama sekali, sentiasa berunding dengan doktor sebelum mengambil sebarang suplemen, OTC atau preskripsi. Ambil perhatian tentang apa yang anda ambil bagi menunjukkan kepada doktor anda jika diperlukan. Lebih elok lagi, bawa semua ubat dan suplemen anda bersama anda ketika mendapat konsultasi doktor anda. Perlu diingatkan bahawa tiada suplemen yang boleh menggantikan pelan rawatan keseluruhan anda. Mereka dipanggil suplemen tambahan, bukan pengganti. Tambahan hanya boleh berfungsi sebagai usaha tambahan semata-mata. Lagipun, pelan rawatan yang baik untuk kolesterol tinggi dan trigliserida adalah termasuk dengan diet yang sihat, senaman yang kerap, penurunan berat badan, dan ubat-ubatan yang ditetapkan oleh doktor anda.


Lupakan Atkins, IF @ Keto, Ada Diet Lebih Berkesan Turunkan Berat Badan!

Mungkin anda tidak pernah mendengar berkenaan diet Pritikin sebelum ini seperti mana diet Atkins dan diet Keto.
Jenis diet ini tidak kurang menariknya kerana ia boleh bantu mencegah penyakit kardiovaskular.

Ia bukan sahaja berperanan mengurangkan risiko penyakit-penyakit kardiovaskular
, tetapi juga boleh membantu anda menurunkan berat badan dengan lebih berkesan.

Ketahui dengan lebih lanjut mengenainya di bawah ini.

Untuk mendapatkan lebih banyak info tentang Pemakanan Sihat, sila dapatkannya
di sini.

Apakah jenis diet Pritikin ini?

Diet Pritikin ini mula diperkenalkan pada tahun 1970 dan lebih popular sebagai
 jenis diet yang mengurangkan pengambilan lemak.

Kandungan lemak yang disarankan dalam pelan pemakanan diet Pritikin hanyalah kurang daripada 10%, manakala protein diambil antara 10% hingga 15%,
 selebihnya adalah karbohidrat kompleks.

Pada awalnya, diet Pritikin diamalkan bertujuan sebagai langkah pencegahan dan juga rawatan bagi penyakit kardiovaskular dengan cara merendahkan kolesterol dan tekanan darah.

Selain itu, ia juga diamalkan sebagai pelan diet bagi menurunkan berat badan,
dan mengawal paras gula darah bagi penghidap pradiabetes dan diabetes jenis 2.

Adakah jenis diet Pritikin ini benar-benar berkesan terhadap risiko penyakit kardiovaskular?

Apabila anda mengamalkan diet pritikin, akan berlaku pengurangan kolesterol yang bukan sahaja melibatkan pengurangan pengambilannya, malah pengambilan kalori secara keseluruhan.

Ia dilakukan dengan cara mengehadkan kesemua jenis makanan yang tinggi kandungan lemak dan juga kalori.

Kajian ada menunjukkan, terdapat penurunan jumlah kolesterol keseluruhan sebanyak 23% daripada 4,587 responden.

 Selain itu, terdapat juga penurunan penanda keradangan kronik secara dramatik.

Keradangan pada arteri adalah antara faktor risiko bagi penyakit kardiovaskular.

Diet Pritikin berkesan untuk turunkan berat badan berlebihan

Selain daripada mencegah penyakit berkaitan kardiovaskular, jenis diet ini juga memberikan hasil yang agak positif
bagi mereka yang ingin menurunkan berat badan berlebihan.

Dalam kajian yang dijalankan, kebanyakan responden lelaki kehilangan hampir 5 kg berat badan mereka manakala responden wanita pula mengalami penurunan sebanyak 3 kg dalam tempoh 3 minggu.

Diet Pritikin boleh bantu panjangkan umur anda

Beberapa kajian dilakukan bagi meneliti populasi penduduk yang memiliki antara umur terpanjang di dunia.

Ini termasuklah di Okinawa, Jepun
; Loma Linda, California; dan di Ikaria, Greek. Hasil penelitian telah merumuskan 2 perkara berikut:

#1. Pengambilan makanan

Salah satu persamaan yang didapati daripada populasi penduduk di kawasan-kawasan terbabit ialah pelan pemakanan mereka yang sebenarnya sama dengan pelan pemakanan diet Pritikin.

Ia adalah pelan pemakanan yang berasaskan tumbuh-tumbuhan selain mengambil makanan yang kaya dengan serat.

Mereka juga mengambil jenis bijirin penuh selain pengambilan sumber daging secara terhad.

#2. Kehidupan yang aktif

Persamaan kedua yang didapati ialah populasi ini mengamalkan kehidupan yang aktif.

Walaupun mungkin sudah berusia, namun golongan ini didapati masih melakukan aktiviti-aktiviti fizikal seperti berkebun, bersiar-siar, menunggang basikal malah menari bersama ahli keluarga.

Apa yang boleh saya makan dalam diet Pritikin?

Pelan diet Pritikin mencadangkan anda untuk makan makanan yang banyak kandungan serat dan air seperti sayur-sayuran, buah-buahan, kekacang dan bijirin penuh yang tidak diproses.

Untuk memudahkan anda memahami prinsip pemakanan dalam jenis diet ini, sila lihat senarai di bawah:

Mulakan pemakanan anda dengan sup,
sayur-sayuran, buah-buahan dan juga bijirin penuh
. Dengan cara ini, anda akan berasa cepat kenyang dan anda akan mengurangkan pengambilan makanan yang tinggi kalori dan juga lemak.

Tidak mengambil sebarang minuman berkalori tinggi terutamanya air berkarbonat.
Elakkan juga pengambilan minuman beralkohol.

Elakkan pengambilan jenis makanan berkalori tinggi.

Ambil snek pada waktu yang ditetapkan sahaja dengan makanan yang sihat seperti kekacang.

Ambil jenis makanan penuh yang tidak diproses.
Elakkan pengambilan makanan segera
.

Kerap bersenam dan gabungkan antara berjalan dan juga latihan kekuatan.

Kurangkan pengambilan sumber daging terutamanya daging merah.

Elakkan makanan bergoreng dan sebarang sos yang berlemak.

Kurangkan pengambilan garam dalam makanan.

Jangan merokok.

Uruskan tekanan dan stres dengan baik.

Amaran sebelum mula melakukan jenis diet ini

Bagi mereka yang mempunyai penyakit kronik, anda dinasihatkan untuk berbincang dengan doktor terlebih dahulu sebelum memulakan sebarang perubahan pelan pemakanan.

Begitu juga dengan mereka yang mengambil ubat-ubatan, jangan sesekali menghentikan pengambilannya tanpa kebenaran doktor walaupun anda ingin melakukan perubahan kepada diet Pritikin.


10 Makanan Untuk Mengelakkan Kembung Perut! #7 Itu Selalu Kita Makan?

Sakitnya… wujudkah makanan mengelakkan perut kembung ya?

Semasa diserang perut kembung
, kekejangan atau pedih ulu hati, otak anda boleh membawa kepada rasa ingin membuang angin yang akan menyebabkan anda mengalami situasi yang memalukan dan tidak selesa.

Dalam situasi tersebut, berbanding mengelakkan dari menambahkan sesuatu ke dala perut anda untuk mengurangkan risikonya, anda boleh ambil makanan yang boleh mengurangkan rasa tersebut.

Keadaan ini sebenarnya boleh disebabkan oleh kekurangan makanan yang penting di dalam diet kita.

Kita boleh membetulkannya dengan menambahkan jenis makan ini.

Tambahan pula, herba dengan aroma yang kuar boleh membantu mengawal gas, mual dan kekejangan yang terkait dengan apa-apa dari mabuk laut hingga sindrom usus rengsa.

Cara herba ini berfungsi adalah dengan mengembangkan otot lembut di dalam saluran penghadaman kita.

Berikut adalah beberapa makanan dan herba
 yang boleh memudahkan penghadaman secara semula jadi.

Tambahan pula, ia juga boleh menambahkan kadar metabolisme anda dan memberikan anda kulit yang cantik.

Makanan mengelakkan perut kembung #1. Pudina

Bagi membantu penghadaman perut yang banyak meragam,
anda boleh menggunakan pudina
 atau secawan teh panas atau sejuk.

Kekejangan pada perut boleh dikurangkan dan ia mungkin membantu mengurangkan sindrom usus rengsa.

Kajian terkini menunjukkan bahawa mereka yang menggunakan minyak pudina boleh mengurangkan 1/2 dari simptom-simptom sindrom usus rengsa.

Makanan mengelakkan perut kembung #2.
Halia

Halia dikenali sebagai salah satu dari remedi semula jadi
 yang terbaik untuk merawat mual. Kajian klinikal menunjukkan bahawa mual dan muntah semasa hamil boleh dikurangkan menggunakan halia.

Menambah halia ke dalam teh panas atau secebis dua halia yang telah ditambah gula boleh membantu penghadaman.

Halia juga adalah sejenis anti-radang dan membantu mengembangkan saluran penghadaman.

#3. Jintan manis

Jintan manis sering dilihat di restoran India
.

Jintan manis dalam jumlah yang kecil boleh mengurangkan gas dan perut kembung dengan cepat.

Pokoknya adalah pilihan terbaik bagi mereka yang mengalami perut kembung kronik; minyaknya dipercayai mengurangkan angin lebih baik dari makanan lain.

Anda boleh hancurkan atau memotongnya, makan secara mentah atau dipanggang; anda juga boleh cuba salad jintan panggang.

#4. Cuka epal

Antara khasiat cuka epal
 ialah ia membantu mengurangkan masalah penghadaman seperti refluks asid.

Cuka menrangsang injap di bahagian bawah tekak membuatkan ia tertutup dengan ketat dan mengekalkan asid perut di tempat yang sepatutnya.

Tambahan pula, ia mengandungi banyak bakteria baik yang penting dalam mengekalkan kesihatan usus anda.

Makanan mengelakkan perut kembung #5.
Radicchio

Rasa pahit dalam salad atau apa-apa jenis sayur yang berwarna cerah seperti chicory mempunyai kesan tertentu terhadap kesihatan.

Lebih khusus lagi, rasa pahit pada sayur-sayuran ini akan membantu merangsang penghasilan enzim penghadaman dan
membantu sistem penghadaman kita
 menguraikan secara semula jadi makanan yang diambil selepas salad tersebut.

Cadangan yang baik adalah untuk menyediakan radicchio bersama minyak zaitun, cuka epal dan sedikit garam sebelum menu utama.

#6. Susu ekstrak biji thistle

Rasa biji ini yang sedikit pahit membantu mengeluarkan jus penghadaman, bahkan befungsi sebagai anti-radang dan mendetoksifikasikan hati.

Penggunaan harian meningkatkan penghasilan hempedu oleh hati dan boleh membantu mengawal aktiviti usus.

Adalah baik untuk menambahkan sedikit biji ini, dalam beberapa sudu teh, ke dalam susu, oat atau sup.

#7.
Tembikai susu

Kajian menunjukkan bahawa terdapat satu bahan di dalam buah ini yang dinamakan Cucumis melo mempunyai fungsi diuretik yang signifikan dan boleh digunakan untuk merawat edema.

Makanan mengelakkan perut kembung #8.
Artichoke

Tumbuhan ini adalah arak klasik yang digunakan untuk mengurangkan pedih ulu hati, pergerakan usus tidak sekata dan mencegah proses penapaian yang menyebabkan gas dan perut kembung.

Daunnya digunakan di dalam arak tetapi anda tidak akan sanggup memakannya.

Campurkan sedikit minyak zaitun dan cuka epal.

#9. Serbuk elm

Serbuk ini adalah alternatif herba semula jadi kepada julap (laxative) yang boleh didapati melalui kaunter.

Seorang pakar herba klinikal bernama
Masé yang juga pemilik bersama Urban Moonshine menjelaskan: “Seratnya yang larut air membuatkan ia hebat,
julap yang selamat dan tidak menyebabkan ketagihan
 – ia melegakan dan mengembalikan tabiat usus yang sekata tanpa melembutkan najis.” 2 sudu teh sehari, dicampurkan ke dalam susu sudah mencukupi.

Makanan mengelakkan perut kembung #10.
Miso

Masé mengatakan bahawa, “Miso dipenuhi dengan pelbagai organisme hidup berguna dan membantu
mengembalikan serta mengekalkan kesihatan usus
 terutamanya selepas penggunaan antibiotik.”

Hanya dengan menghirup sup panasnya boleh serta merta menenangkan dan melegakan perut anda.

Letakkan ia ke dalam air panas (tetapi bukan di dalam air menggelegak-letakkan betul-betul sebelum air menggelegak, atau selepas anda telah mengalihkan air menggelegak dari dapur) untuk memastikan anda tidak membunuh bakteria baik di dalam miso.


Ini 2 Jenis Talasemia Yang Patut Anda Ketahui, Ada Perbezaan Ke Tak?

Apabila menyebut mengenai masalah gangguan darah talasemia, ia sebenarnya boleh dibahagikan kepada 2 kategori. Dalam perkongsian artikel ini akan dijelaskan mengenai jenis talasemia yang ada.

Untuk mendapatkan lebih banyak info tentang Gangguan Darah, sila dapatkannya

di sini.

Apakah itu Talasemia?

Talasemia dikenali sebagai gangguan darah diwarisi yang mana menyebabkan badan menghasilkan bentuk
hemoglobin
 yang abnormal.

Hemoglobin adalah komponen utama bagi
sel darah merah
, yang mana tugasnya untuk membawa oksigen. Terdapat dua jenis gangguan darah utama; alfa dan beta.

Salah satu komplikasi gangguan ini ialah terdapat banyak sel darah merah yang telah musnah, menyebabkan
anemia
, keadaan yang berlaku apabila badan tidak mempunyai sel darah merah sihat dan normal yang mencukupi.

Talasemia menunjukkan bahawa salah seorang ibu bapa anda membawa penyakit ini.

Sama ada mutasi genetik atau potongan bahagian gen utama yang khusus boleh mengakibatkan gangguan ini. Talasemia minor tidak memerlukan sebarang rawatan.

Walau bagaimanapun, terdapat jenis gangguan darah ini yang lebih serius di mana kerap memerlukan transfusi darah.

Simptom-simptom Talasemia

Talasemia menunjukkan beberapa simptom yang berbeza. Berikut merupakan beberapa simptom yang paling biasa berlaku:

Urin berwarna gelap

Kulit kekuningan atau pucat

Kecacatan tulang

Rasa sangat letih

Pertumbuhan dan perkembangan terbantut

Jenis Talasemia yang perlu diketahui

Hemoglobin terdiri daripada dua rantaian protein globin beta dan empat globin alfa.

Dua jenis gangguan darah yang utama ialah alfa dan beta.

Baca juga:

Jenis Talasemia Alfa

Sekiranya anda mempunyai talasemia alfa, ini bermakna hemoglobin di dalam darah anda gagal untuk mengeluarkan protein alfa yang cukup.

Empat gen (dua bagi setiap kromosom 16), dua yang mana diperolehi daripada setiap ibu dan bapa, merupakan bahagian penting untuk menghasilkan rantaian protein globin alfa.

Talasemia alfa akan berlaku apabila salah satu atau lebih daripada gen ini hilang.

Jumlah gen yang rosak dan mutasi menentukan tahap serius talasemia yang akan anda alami.

Satu gen yang bermasalah. Tiada simptom yang berlaku. Jika anda sihat tetapi
anak anda mengalami simptom-simptom talasemia
, jadi anda merupakan pembawa. Ini dikenali sebagai talasemia alfa minima.

Dua gen yang bermasalah. Individu yang mempunyai dua gen yang bermasalah akan mengalami sedikit simptom anemia, yang mana dipanggil talasemia alfa minor.

Tiga gen yang bermasalah. Mempunyai tiga gen yang bermasalah bermakna anda akan mempunyai hemoglobin H, sejenis anemia kronik yang mana menyebabkan masalah tulang. Pesakit juga akan mengalami simptom seperti kulit dan mata kekuningan,
malnutrisi
, limfa membengkak. Tambahan pula, dengan jenis anemia ini, pesakit kerap memerlukan transfusi darah sepanjang hidup mereka.

Empat gen yang bermasalah. Talasemia alfa major dikira sebagai gangguan darah alfa yang paling teruk dan serius. Ia boleh menyebabkan hidrop fetalis. Individu dengan keadaan ini sama ada akan meninggal apabila lahir atau sukar untuk hidup lama selepas lahir.

Jenis Talasemia Beta

Untuk menghasilkan rantaian globin beta, dua gen globin, salah satu daripada setiap ibubapa diperlukan.

Mempunyai satu atau dua gen yang rosak akan menyebabkan talasemia beta.

 Jumlah gen yang mutasi dan rosak akan menentukan keterukan keadaan ini.

Satu gen yang bermasalah. Ini dipanggil talasemia minor

Dua gen yang bermasalah. Ia juga dipanggil talasemia major, boleh menunjukkan
simptom-simptom yang serius

Sekiranya terdapat pertanyaan mengenai talasemia, berundinglah dengan doktor untuk kepastian.


Perlu Pakai Kasut Ortopedik? Ambil Tahu Manfaat & Keburukannya Dahulu

Anda mengalami sakit tapak kaki. Setelah berjumpa doktor, anda dinasihatkan untuk membeli kasut untuk sakit tumit yang dipanggil kasut ortopedik.

Apa itu kasut ortopedik? Perlukah anda memakai kasut khas ini hanya kerana disarankan oleh doktor? Jom baca artikel ini selanjutnya.

Untuk mendapatkan lebih banyak info tentang Tulang & Otot, sila dapatkannya
di sini.

Selalu mengalami sakit tapak kaki apabila berjalan?

Senario ini seringkali kita dengar apabila bercerita tentang sakit tapak kaki. Sakit tumit dan tapak kaki merupakan masalah yang sering menjadi aduan apabila ke klinik-klinik atau farmasi.

Ramai yang masih mengambil ringan pada tahap awal sakit ini kerana kurang pengetahuan tentang bagaimana ia boleh menjadi teruk dan lebih serius.

Di sini kita akan fokus untuk membincangkan sakit tapak kaki bagi orang dewasa dan
warga emas
 untuk lebih mudah kita fahami tentang kasut ortopedik.

Punca sakit tapak kaki adalah seperti berikut:

Kecacatan kongenital
 (dari lahir) iaitu tapak kaki rata (
flat foot
), CTEV atau
clubfoot
, valgus (kaki berbentuk X) atau varus yang berlawanan dengan valgus (kaki berbentuk O)

Kecacatan kaki akibat kemalangan atau trauma, kanser atau penyakit

Kedua-dua belah kaki yang tidak sama panjang (
limb-length discrepancy
)

Arthritis

Berat badan yang berlebihan (
morbid obesity
)

Vena varikos

Memakai kaki tiruan

Masalah
tulang belakang
 seperti skoliosis

Diabetic foot

Kecederaan sukan atau pemakaian khas untuk jenis-jenis sukan tertentu

Pekerjaan yang memerlukan anda berdiri dalam tempoh yang panjang atau banyak berjalan sepanjang masa bekerja

Kasut jenis ortopedik memberi kelegaan pada otot kaki yang tegang dan mencegah daripada rasa
sakit di tumit dan tapak kaki
.

Bagi bayi dan kanak-kanak, ia membantu pembentukan tulang dan postur yang betul ketika proses pembesaran sekiranya mempunyai kecacatan kongenital.

Kasut untuk sakit tumit tak
style
 lah…

Kasut rawatan ortopedik direka khas setelah beberapa kajian dibuat dan selalunya disesuaikan dengan jenis-jenis penyakit tertentu yang memerlukan pesakit menggunakan kasut jenis ini.

Mungkin ada yang berpendapat rekaannya yang tidak moden, menarik dan mengikut gaya seperti
kasut trend
 sekarang.

Malahan sesetengah kasut nampak serupa dan bosan. Kebanyakannya adalah dalam warna asas seperti hitam, putih dan coklat dan berbentuk seperti kasut sukan.

Kenapa?

Ini adalah benar kerana kasut ortopedik atau kasut untuk sakit tumit ini mementingkan fungsi rawatan dan keselesaan pada kaki dan tumit di samping mudah disarung.

Kos bagi setiap kasut agak mahal jika dibandingkan dengan
 style
 dan
 design
 yang agak konservatif.

Kasut khas ini pembuatannya menelan perbelanjaan purata lebih tinggi kerana perlu menggunakan bahan berkualiti tinggi dan menepati spesifikasi.

Lebih-lebih lagi, kasut istimewa jenis ini hanya boleh didapati di farmasi, agen-agen barangan perubatan bersijil dan
hospital-hospital
 pakar.

Perlu ke pakai kasut untuk sakit tumit?

Sekiranya dinasihatkan doktor, sebaik-baiknya turutilah saranan yang diberikan.
Kasut sesuai untuk sakit tumit
 yang dipilih dengan betul boleh digunakan sebagai langkah pencegahan dan juga pembetulan kecacatan kaki secara intensif.

Namun, jika anda tiada penyakit seperti senarai di atas dan tidak memerlukan kasut jenis ini sebagai salah satu
modal rawatan
, anda boleh memilih untuk tidak memakainya.

Ataupun mungkin anda ada masalah berikut yang menjadi kontraindikasi kepada pemakaian kasut rawatan ortopedik;

Jangkitan kaki lebih-lebih lagi jenis bernanah

Tropic ulcer

Alahan
 kepada bahan dalam pembuatan kasut

Baca juga:

Sakit tapak kaki? Ini 3 tip membeli kasut untuk sakit tumit yang betul

Apabila ingin memilih kasut ortopedik yang terbaik untuk anda, beberapa perkara ini perlu diambil kira.

Fungsi

Pastikan sebab anda membeli kasut itu dan apakah nasihat doktor mengenai fungsi pemakaian kasut tersebut. Adakah fungsinya untuk mencegah atau membetulkan masalah kaki anda?

Periksa ukuran,
design
 dan jenis yang menepati ciri-ciri fungsi yang diperlukan

2. Umur

Bagi
warga emas
 yang mempunyai masalah untuk memakai kasut rawatan ortopedik yang kompleks, mungkin lebih baik anda membeli jenis yang mudah dipakai

Manakala kanak-kanak atau dewasa yang mengalami kecacatan tertentu, sebaiknya berbincang dengan pakar bertauliah mengenai kasut yang sesuai sebagai rawatan kaki anda

3. Harga

Semestinya duit adalah faktor penting dalam menentukan kesesuaian kasut yang ingin dibeli. Biarlah harganya berbaloi dan mampu milik bagi anda

Pastikan anda membeli daripada ejen atau kedai yang bersijil khas menjual kasut jenis ini selain
farmasi dan klinik
. Jangan mudah tertipu dengan penjual yang tidak bertauliah

Kesan buruk kasut rawatan ortopedik

Bagi yang berpengalaman memakai kasut ortopedik, kebanyakannya berpuas hati dan tiada rungutan atas kesan sampingan kasut jenis ini.

Namun, ada juga yang pernah mengalami
callus
 atau kulit keras di
tapak kaki.
 Lama-kelamaan
callus
 ini boleh menyebabkan sakit semasa memijak.

Kebarangkalian jangkitan atau ulser juga boleh terjadi jika pemilihan saiz atau
 design
 yang tidak menepati kaki si pemakai.

Alahan kulit juga boleh menjadi masalah kepada pesakit yang menggunakan kasut ortopedik ini jika bahan pembuatannya menjadi punca kepada alahan tersebut.

Semestinya ada keburukan dan kebaikan memakai
kasut ortopedik.

Kesimpulannya, jika anda dinasihati memakai kasut untuk sakit tumit, iaitu kasut ortopedik oleh pengamal perubatan yang merawat anda, pertimbangkanlah semua faktor di atas dan buatlah keputusan dengan bijak!


Tip Lebih Berkeyakinan

Separuh dari kehidupan ini, anda mungkin tidak percaya bahawa anda boleh melakukan banyak perkara yang anda ingin lakukan dalam hidup anda. Ini bukan sahaja membataskan potensi anda; tetapi ia juga menghadkan keupayaan anda untuk mendatangkan impak positif kepada dunia di sekeliling anda. Satu perkara yang pastinya akan membantu anda adalah dengan menjadi lebih berkeyakinan.

Anda tidak pasti bahawa keyakinan itu sesuatu yang boleh dipelajari? Berikut beberapa tip untuk membina keyakinan diri:

Kembali kepada keyakinan diri

Apabila anda dalam proses membina kesedaran diri, anda mula untuk mencipta keraguan dan rasa tidak percaya tentang bagaimana individu di sekeliling melihat anda. Anda mula belajar untuk mengharapkan pujian dan menghindari kritikan. Namun, sentiasa ingat bahawa kita semua dilahirkan dengan keyakinan, dan kita boleh memperolehinya semula jika kita tahu mengawal fikiran negatif dalam diri kita.

Tahu kekuatan dan kelemahan diri

Sebagai permulaan, kenal pasti kekuatan serta kelemahan diri dan bandingkannya dengan perkara yang anda suka. Anda mungkin boleh menyenaraikan 5 perkara yang anda gemar lakukan dan 5 perkara yang anda ingin lakukan atau ingin miliki. Lakukan semua perkara yang anda gemari dahulu, kemudian, beri peluang kepada diri untuk mencuba melakukan sesuatu yang anda ingin lakukan. Anda pasti akan dapat meningkatkan keyakinan diri dan dalam masa yang sama meraih kepuasan diri.

Harapkan kejayaan

Ada yang mengatakan, adalah lebih baik untuk mengharapkan sesuatu yang buruk atau paling teruk agar anda kecewa jika anda gagal dan anda akan teruja jika anda berjaya. Walau bagaimanapun, kajian menunjukkan, sikap pessimism akan menjejaskan prestasi anda. Jadi sentiasa berharapkan kejayaan setiap hari dan anda akan menyedari kejayaan yang diperolehi hadir bersama keyakinan.

Percaya keupayaan diri

Jika ada individu mengkritik anda, terima ia sebagai peluang untuk memperbaiki diri. Anggap ia adalah cara untuk anda belajar daripada mereka. Jangan risau jika anda tidak yakin dengan apa yang anda lakukan sekarang, sebaliknya, yakinlah dengan potensi yang anda miliki. Tiada siapa yang sempurna.

Amalkan

Sama seperti hal-hal lain dalam kehidupan, keyakinan akan menjadi lebih baik apabila ia diamalkan. Salah satu caranya adalah apabila anda berjumpa individu baru. Seperti kanak-kanak baru di sekolah, mereka mungkin tidak mengenali anda, jadi ini adalah peluang untuk menunjukkan mereka keupayaan anda.

Jaga nada dan bahasa tubuh, kerana ia memainkan peranan penting dalam membina keyakinan diri. Berbisik dan bergumam hanya akan membuatkan anda rasa dan kelihatan kurang berkeyakinan, jadi berdiri atau duduk dengan tegak dan bercakap dengan perlahan dan jelas.

Dalai Lama pernah berkata, “Dengan menyedari akan keupayaan dan keyakinan diri, seseorang individu mampu membina dunia menjadi lebih baik.”


Berbicara Dengan Anak Tentang Pemikiran Membunuh Diri

Permainan membunuh diri yang terdapat secara dalam talian boleh memanipulasi dan mendorong kanak-kanak untuk membunuh diri sebagai matlamat akhir. Jika anda membuat carian ‘suicide game’ dalam talian, terdapat lebih 416,000,000 carian (pada 15 March 2019) yang boleh anda perolehi dalam kurang sesaat. Dengan kemajuan teknologi pada masa kini, adalah amat mudah untuk kanak-kanak mencari cara untuk membunuh diri. Jadi, adalah penting untuk anda berbicara dengan anak tentang pemikiran membunuh diri.

Perhatikan tanda-tanda

Terdapat beberapa simptom atau tanda yang boleh anda lihat kepada anak anda:

Perasaan.
 Wujud perasaan putus asa, tidak bernilai, ketakutan kehilangan atau apa sahaja perasaan negatif yang menyebabkan anak anda menjadi berbeza atau berubah dari sebelum ini.

Tingkah laku.
Sebarang tingkah laku yang mendorong atau cenderung kepada perbuatan membunuh diri seperti sering melakukan perkara yang melibatkan risiko, kematian atau mengasingkan diri daripada aktiviti yang sering dilakukan.

Perubahan
. Berlaku perubahan sama ada secara fizikal atau emosi.

Ugutan atau ancaman
. Apabila anak anda mula untuk menunjukkan keinginan atau menyatakan hasrat untuk mati.

Situasi.
 Anak anda mungkin berdepan dengan peristiwa atau perkara yang cenderung menyebabkan timbulnya rasa malu, penghinaan, penolakan, kehilangan atau kegagalan.

Strategi yang perlu dilakukan

Bersikap normal tentang bunuh diri

Jangan takut atau terlebih emosi apabila berbincang mengenai bunuh diri dengan anak anda. Anggap bahawa ia adalah topik biasa, tetapi jangan meremehkan akibat dari melakukan bunuh diri ini. Nyatakan dengan jelas bahawa kematian bukan cara untuk memperolehi kebebasan atau melarikan diri daripada realiti dan wujud pelbagai cara lain yang boleh membantu menjadikan anak anda lebih gembira. Dalam situasi ini, masa adalah sangat penting. Pilih waktu yang sesuai di mana anak anda dapat memberikan perhatian kepada anda atau mungkin ketika topik ini sedang diperkatakan di dalam media. Ini adalah cara utama untuk berbicara dengan terbuka tentang bunuh diri dan membantu membebaskan anak anda dari perbuatan yang boleh membahayakan diri mereka.

Rancang apa yang ingin anda katakan

Bercakap tentang bunuh diri bukanlah satu tugasan mudah. Jika anda tidak pasti apa yang harus anda katakan, anda harus sediakan skrip terlebih dahulu. Apabila anda sudah menyediakan skrip, pastikan anda kekal dengan apa yang anda telah rancang. Anda pasti tidak mahu anak anda merasakan bahawa anda tidak mempunyai kepastian tentang topik yang ingin dikatakan itu.

Apa yang perlu anda katakan

Kongsi perasaan anda.
Biarkan anak anda mengetahui bahawa anda mengambil berat dan prihatin dengan apa yang dirasai mereka. Dan impak yang akan berlaku ke atas keluarga jika mereka memilih untuk membunuh diri.

Kata-kata semangat.
Sentiasa mengingatkan kepada anak anda bahawa mereka tidak perlu meletak matlamat yang tinggi kepada diri sehingga menimbulkan tekanan kepada diri. Beritahu kepada mereka bahawa adalah lebih baik untuk dikelilingi individu lain daripada keseorangan.

Puisi terapeutik.
Jika anda tidak boleh meluahkan kata-kata secara terus kepada anak anda. Anda mungkin boleh memilih untuk mengespresikan diri anda melalui sajak atau puisi.

Hello Health Group
 tidak memberikan nasihat, diagnosis atau rawatan perubatan.


Elak Makan Makanan Ada Karbohidrat Sebab Takut Gemuk, Efektif Ke Cara Ini?

Pengambilan sumber karbohidrat boleh membingungkan kerana sebilangan pihak mendakwa ia mampu menghalang penurunan berat badan dan
menyebabkan masalah kegemukan.

Sebaliknya, dakwaan yang lain pula mengatakan karbohidrat adalah antara sumber makanan yang penting untuk tubuh badan.

Jadinya, mana satu hendak percaya? Adakah sumber karbohidrat menyebabkan kegemukan atau sebaliknya?

Jika anda ingin mengetahui jawapan terhadap persoalan tersebut, teruskan membaca untuk mengetahui kebenaran mengenai karbohidrat!

Karbohidrat… Apa itu?

Karbohidrat adalah komponen utama dalam sistem fisiologi. Sebatian organik ini terdiri daripada karbon, hidrogen, oksigen bersama dengan protein dan lipid yang berperanan untuk menjana tenaga serta menyumbang pembentukan struktur organisma.

Kompleks karbohidrat yang dicerna menjadi gula ringkas terutamanya
glukosa digunakan sebagai sumber tenaga
 atau disimpan sebagai glikogen.

Karbohidrat diperlukan untuk fungsi sel tertentu (seperti ribosa dalam asid nukleik), berupaya mengubah protein dan fungsi protein menerusi glikosilasi.

Terdapat 3 jenis karbohidrat. Beberapa karbohidrat boleh terhasil secara semula jadi.

Anda boleh menemuinya dalam buah-buahan dan sayur-sayuran, manakala sumber karbohidrat lain adalah
diproses dan ditapis, di mana kadar nutriennya juga berkurang atau terhakis.

Sumber ini dibahagikan kepada 3 kumpulan, iaitu:

Gula atau karbohidrat mudah
adalah sebatian rantaian pendek sederhana (monosakarida dan disakarida) yang terdapat dalam buahan seperti epal dan gula putih. Rasanya manis dan sangat enak

Kanji atau
karbohidrat kompleks
adalah sebatian gula yang lebih panjang (polisakarida). Jenis ini merangkumi makanan seperti roti, pasta, biji-bijian, dan kentang

Serat makanan adalah agak berbeza berbanding yang lain. Ia juga bersifat polisakarida, tetapi usus tidak dapat mencernanya

Apa yang harus difahami, hampir kesemua makanan yang disebut ‘karbohidrat’ sebenarnya mengandungi gabungan ketiga-tiga jenis karbohidrat bersama dengan protein dan lemak.

Jika makan makanan bersumber karbohidrat, ini yang akan berlaku kepada tubuh

Apabila anda makan sumber karbohidrat, badan akan memecahnya menjadi gula yang disebut sebagai glukosa.

Glukosa secara tidak rasmi dikenali sebagai gula darah. Tubuh kita menggunakan glukosa, bersama dengan asid lemak, bagi menyediakan bahan bakar untuk sel membuatkan kita bertenaga dan kekal aktif.

Apabila gula darah meningkat setelah mencerna karbohidrat, pankreas anda akan melepaskan hormon yang disebut insulin ke dalam aliran darah.

Insulin kemudian merangsang reseptor insulin kepada sel agar terbuka sehingga glukosa dapat masuk ke dalamnya.

Otot badan akan menggunakan gula darah untuk memberi tenaga
 kepada badan, terutamanya ketika melakukan aktiviti seperti mengangkat berat, berlari, atau hanya dengan menaiki tangga.

Sekiranya glukosa pada sel dan darah anda masih banyak, insulin akan memberi signal kepada sel otot dan hati untuk kekal terbuka dan membiarkan glukosa itu disimpan untuk digunakan kemudian.

Otot dan hati anda menyimpan glukosa sebagai glikogen. Menariknya, anda boleh menyimpan sekitar 300 sehingga 500 gram glikogen di otot dan 100 gram lagi di hati.

Oleh itu, apa yang berlaku pada glukosa dalam darah anda yang tidak digunakan untuk tenaga?

Jawapannya, insulin ‘memberitahu’ sel-sel lemak anda untuk kekal terbuka sehingga glukosa dan asid amino dapat masuk ke dalamnya, ditukar menjadi trigliserida, dan disimpan sebagai LEMAK!

Maka, di sinilah bermulanya dakwaan-dakwaan mengatakan sumber karbohidrat penyebab kegemukan.

Tetapi sejauh mana kebenarannya? Teruskan membaca ya!

Lebihan kalori adalah punca gemuk, bukan karbohidrat!

Karbohidrat TIDAK menyebabkan
kenaikan berat badan
, tetapi karbohidrat berkanji cenderung untuk membentuk padat kalori (tinggi tenaga dan rendah nutrien).

Pokok pangkalnya, jika makan terlalu banyak kalori, berat badan anda mungkin akan bertambah, tanpa mengira sama ada ia berasal daripada sumber karbohidrat atau lain-lain.

Sudah tentu menjadi satu masalah jika diet anda hanya mengandungi karbohidrat, tetapi dengan tidak mengambil sumber ini secara total juga boleh mengundang komplikasi lain!

Ini kerana karbohidrat memainkan peranan penting dalam diet anda, mereka berfungsi dengan memberikan tenaga kepada badan.

Justeru, pakar mengesyorkan 45% sehingga 65% pengambilan kalori harian bagi orang dewasa merangkumi karbohidrat, dengan bakinya dicampur dengan sumber protein dan lemak.

Ini beberapa perkara yang perlu diingat

Tidak semua karbohidrat diciptakan sama

Karbohidrat tertentu lebih baik untuk kesihatan anda daripada yang lain.

Justeru, hadkan pengambilan karbohidrat halus, yang lazim terdapat dalam makanan seperti roti putih dan kek yang diproses.

Proses penyempurnaan bermaksud biji-bijian telah diekstrak, menghilangkan banyak serat dan nilai pemakanan, membuatkan hidangan dipenuhi karbohidrat bergula.

Cara lebih baik untuk mengisi kuota karbohidrat harian anda adalah dengan pengambilan karbohidrat kompleks, yang terdapat dalam makanan seperti gandum, biji-bijian, kekacang, sayuran hijau, dan kentang.

Karbohidrat kompleks pula rendah gula dan tinggi serat. Serat juga memerlukan masa lebih lama untuk dicerna berbanding karbohidrat lain,
membuat anda lebih puas dan kenyang dalam jangka masa lama.

Karbohidrat kompleks masih boleh menjadi padat kalori, jadi perhatikan hidangan anda

Sentiasa baca label pemakanan dan amalkan kawalan bahagian.

Salah satu cara untuk menikmati karbohidrat padat kalori secara sederhana adalah menggabungkannya dengan hidangan berkalori rendah seperti sayuran.

Oleh itu, anda akan mendapat faedah kesihatan daripada sumber karbohidrat dalam porsi besar dengan jumlah kalori yang rendah! Jadi, jangan berhenti ambil karbohidrat ya!


Baru Beli Microwave? Jom Belajar Cara Cuci Dan Menggunakannya Dengan Betul!

Anda baru beli ketuhar gelombang mikro baharu? Tidak pasti akan fungsi dan cara guna
microwave oven
?

Jangan risau, ketuhar ini sangat mudah untuk digunakan. Walau bagaimanapun, jika tidak berhati-hati, anda boleh
mengalami kecederaan
 kecil disebabkan cara penggunaan yang tidak betul.

Dalam artikel kali ini, kami akan terangkan mengenai
cara guna
microwave
 dan langkah-langkah yang perlu anda lakukan untuk membersihkannya.

Untuk mendapatkan lebih banyak informasi tentang Pemakanan Sihat, anda boleh klik
di sini
.

Bagaimanakah
microwave
 berfungsi?

Seperti namanya, ketuhar gelombang mikro akan menjana gelombang radiasi elektromagnetik untuk memasak atau
memanaskan makanan
.

Gelombang ini akan menyebabkan molekul air dalam makanan bergetar. Getaran ini pula akan menjana haba yang akan memasak makanan.

Walaupun gelombang yang dihasilkan dikenali sebagai
gelombang radiasi
 elektromagnetik, namun ia tidak sama dengan gelombang yang dihasilkan oleh mesin X-ray.

Malah, ia juga tidak akan mendatangkan mudarat terhadap kesihatan atau mengubah sel pada badan manusia.

Gelombang ini dihasilkan oleh sejenis tiub vakum yang dikenali sebagai
magnetron
. Ia boleh melepasi kertas serta plastik namun akan diserap oleh makanan.

Cara guna
microwave
atau ketuhar gelombang mikro

Langkah 1:
Setiap jenama mempunyai cara penggunaannya yang tersendiri. Oleh sebab itu, anda perlu baca manualnya sebelum guna. Selalunya, dalam buku sudah tertulis segala program yang boleh anda gunakan, cara untuk membersihkannya dan banyak lagi info lain yang mungkin berguna.

Langkah 2:
 Pasangkan
microwave
 anda. Elakkan penggunaan
extension wire
. Selepas membaca manual, anda akan ketahui masa yang diperlukan untuk memasak makanan tertentu. Anda boleh set masa dengan menekan butang pada ketuhar atau memusingkan tombol.

Langkah 3:
 Gunakan pinggan, sudu dan garpu yang selamat untuk digunakan di dalam ketuhar. Jika tidak, ia mungkin akan menyebabkan
microvawe
anda rosak.

Langkah 4:
Jangan letakkan apa-apa di atas ketuhar anda.

Langkah 5:
 Gunakan penutup yang diperbuat daripada plastik untuk menutup makanan. Jika tidak, makanan mungkin akan merecik ke semua tempat.

Langkah 6:
 Panaskan makanan. Letakkan makanan di tengah-tengah ketuhar. Makanan lebih cepat masak jika diletakkan di tengah-tengah.

Langkah 7:
 Jangan buka pintu
microwave
 sehinggalah makanan sudah siap dimasak. Gunakan butang
start/stop
 sekiranya anda ingin menghentikannya.

Langkah 8:
 Panaskan makanan yang boleh dipanaskan menggunakan ketuhar gelombang mikro. Jangan panaskan salad di dalam
microwave
. Elakkan memanaskan makanan yang sudah lama kerana ia mungkin dapat
menyebarkan bakteria
.

Langkah 9:
Cuci
microvawe
 dengan kerap. Jangan gunakan gel atau semburan di dalam ketuhar.

Baca juga:

Sudah Tak Sejuk Lagi, Penuh Habuk! Ini Cara Mudah Bersihkan Kipas Angin DIY

Ahli Keluarga Ada Menghidap Alahan? Ini Cara Terbaik Untuk Bersihkan Rumah

Hanya 20-Minit untuk Membersihkan Rumah. Ini Caranya!

Cara bersihkan ketuhar gelombang mikro

Sebelum cuci ketuhar anda, pastikan anda cabut plugnya terlebih dahulu. Kemudian, lap bahagian luar
microwave
 dengan kain bersih yang lembap.

Ada beberapa langkah untuk membersihkan
microwave
. Antaranya:

1. Menggunakan cuka

Ada banyak cara untuk bersihkan ketuhar gelombang mikro. Salah satu cara yang popular adalah
menggunakan cuka
. Di bawah, kami akan terangkan cara bersihkan
microwave
 dengan mudah!

Campurkan 2 sudu cuka dan 2 cawan air dalam mangkuk yang boleh digunakan dalam
microwave
.

Panaskan campuran ini selama 5 minit. Ia mungkin akan mendidih sedikit.

Tunggu 10 minit sebelum membuka pintu
microwave
. Gunakan sarung tangan untuk memegang mangkuk.

Cabut plat gelas dan lap dengan
kain bersih.

Lap kawasan dalam
microwave
. Pastikan tidak ada cecair yang tertinggal. Jika ada kesan yang degil di dalam ketuhar, anda boleh gunakan span dan lap sehingga kesan tersebut tanggal.

Pasang kembali plat gelas pada tempatnya.

2. Cuci menggunakan sabun pinggan

Campur beberapa titik
sabun basuh pinggan
 dan air bersih di dalam mangkuk. Gunakan span atau kain bersih mengikut kesukaan anda.

Cabut plat gelas dan lap dengan kain tadi. Anda juga boleh basuh seperti biasa, sama seperti anda membasuh pinggan.

Gunakan span
 untuk cuci kawasan dalam
microwave
. Mulakan cucian dari atas.

Kemudian, lap hingga kering. Masukkan kembali plat gelas dalam ketuhar.

Siap! Mudah bukan. Selamat mencuba!


Komplikasi Diabetes Pada Mata, Pesakit Boleh Terkena Edema Makula

Salah satu daripada komplikasi kencing manis yang boleh berlaku kepada pesakit diabetes ialah edema makula (
macular edema
). Ini yang perlu anda tahu mengenai penyakit mata yang satu ini.

Apakah yang dimaksudkan dengan edema makula diabetes?

Edema makula diabetes ialah sejenis penyakit mata yang merupakan salah satu komplikasi diabetes. Makula pada mata membolehkan kita fokus dan melihat perincian dengan lebih baik.

Ia terletak di tengah retina, lapisan di bahagian belakang mata yang penuh dengan saluran darah.

Edema makula berlaku apabila cecair berlebihan mula berkumpul di makula mata. Apabila cecair berlebihan ini berkumpul di makula, ia menyebabkan masalah penglihatan.

Tahap gula darah yang tinggi boleh merosakkan saluran darah pada retina mata.

Pembuluh darah yang rosak boleh membocorkan cecair yang terkumpul tersebut, yang kemudiannya menyebabkan pembengkakan dan masalah lain.
Kerosakan ini disebut sebagai retinopati.

Apakah punca yang menyebabkan edema makula diabetes?

Paras gula darah yang tinggi boleh merosakkan salur darah kecil yang terletak pada mata. Hal ini boleh meningkatkan risiko untuk mendapat edema makula diabetes.

Selain daripada paras gula darah yang tinggi,
tekanan darah tinggi dan kolesterol yang tinggi juga boleh menyebabkan kerosakan salur darah.

Dalam sesetengah kes diabetes, kehamilan juga boleh meningkatkan risiko untuk mendapat edema makula ini.

Simptom-simptom edema makula

Pada peringkat awal, mungkin tidak terdapat sebarang gejala yang jelas bagi edema makula.

Sekiranya anda menghidap diabetes, anda perlu berjumpa doktor setiap tahun agar mereka dapat memeriksa mata anda untuk mengesan sebarang perubahan.

Sekiranya terdapat tanda-tanda retinopati atau edema makula, rawatan awal dapat mencegah atau memulihkan kehilangan penglihatan.

Antara simptom-simptom yang boleh berlaku bagi edema makula ialah:

Penglihatan yang kabur

Melihat warna yang kelihatan pudar

Ternampak lebih banyak
floaters
 dalam penglihatan

Penglihatan yang berganda

Jenis-jenis edema makula diabetes

Edema makula kadangkala dikelaskan berdasarkan jumlah pembengkakan yang dilihat pada retina mata.

Retina yang lebih tebal bermaksud terdapat lebih banyak pembengkakan.
Ia juga bermaksud risiko kehilangan penglihatan yang lebih besar.

Ia juga ditentukan berdasarkan lokasi kerosakan pada saluran darah. Dalam beberapa kes, ia terhad kepada satu kawasan sahaja. Dalam kes lain, kerosakan lebih banyak berlaku di seluruh retina.

Apabila anda menjalani pemeriksaan mata, doktor mungkin melakukan beberapa ujian pada mata anda.

Ujian ini bertujuan menilai kehilangan penglihatan dan menunjukkan kerosakan pada saluran darah atau jumlah pengumpulan cecair (pembengkakan) pada retina.

Siapakah yang berisiko untuk mendapat penyakit edema ini?

Mereka yang menghidap penyakit diabetes jenis 1 dan 2 sememangnya berpotensi untuk mendapat penyakit mata ini.

Namun, terdapat beberapa perkara yang boleh meningkatkan faktor risiko tambahan kepada penyakit mata ini.

Faktor risiko tersebut ialah:

Paras gula darah yang tidak dikawal dengan baik

Tinggi kolesterol

Tekanan darah tinggi

Penyakit buah pinggang

Apnea tidur

Kehamilan

Ini kaedah rawatan untuk penyakit mata ini

Terdapat rawatan berkesan untuk penyakit ini. Sekiranya anda menghidap penyakit mata ini, beberapa rawatan dapat melindungi penglihatan anda.

Terdapat beberapa jenis rawatan yang tersedia untuk merawat edema makula, termasuklah:

Terapi laser

Terapi laser menggunakan sejenis laser kecil yng mensasarkan kawasan yang rosak pada retina.

Proses ini menutup saluran darah yang bocor dan mencegah pertumbuhan saluran darah yang tidak normal.

 Terapi laser dapat membantu mengekalkan tahap penglihatan semasa anda dan mencegah kehilangan penglihatan yang lebih jauh.

Anda mungkin memerlukan beberapa rawatan laser dari masa ke masa untuk memperbaiki kerosakan mata.

Anda mungkin memerlukan rawatan tambahan sekiranya berlaku lebih banyak kerosakan mata.

Ubat suntikan

Terdapat dua kumpulan ubat suntikan: anti-VEGF dan steroid. Di dalam setiap kumpulan, terdapat beberapa jenis yang lain.

Doktor akan menentukan ubat tertentu dan kekerapan rawatan yang sesuai untuk anda.

Doktor akan menyuntik ubat ke mata anda dengan jarum yang sangat nipis. Ini akan membuatkan mata anda menjadi kebas bagi mengelakkan kesakitan ketika mereka memberi ubat ini.

Anti-VEGF membantu mencegah pertumbuhan saluran darah yang tidak normal yang boleh merosakkan mata. Ia juga membantu mengurangkan bengkak pada retina.

Berikut adalah ciri-ciri ubat anti-VEGF:

Membantu mengurangkan jumlah cecair yang bocor ke dalam retina

Mempunyai risiko komplikasi yang rendah dan dianggap selamat

Berjaya memperbaiki penglihatan

Selain ubat anti-VEGF, steroid juga digunakan bagi merawat penyakit ini. Antara ciri-ciri kesan steroid dalam rawatan ialah:

Membantu mengurangkan pembengkakan retina dan meningkatkan penglihatan

Digunakan jika ubat anti-VEGF tidak lagi berfungsi

Walau bagaimanapun, dalam beberapa kes, steroid boleh meningkatkan risiko mendapat katarak. Doktor akan mempertimbangkan sekiranya kesan baik melebihi daripada kesan buruk penggunaan steroid ini.